הוועדה המיוחדת לצדק חלוקתי ולשוויון חברתי, כנסת 20, פרוטוקול מספר 53, 2017-05-08 12:30

מכלוף מיקי זוהר: שלום לכולם, אני מתכבד לפתוח את הוועדה לצדק חלוקתי ושוויון חברתי.

מכלוף מיקי זוהר: הנושא שלפנינו היום, הונאת קשישים בתחום הצרכנות והמסחר.

מכלוף מיקי זוהר: אנחנו קיבלנו לידינו את המידע הזה מאדם נכבד, הוא פה, קותי, הוא העביר לנו את הנושא, כמובן שהוא גם צף כבר בתקשורת הישראלית בעקבות החשיפה של העניין הזה.

מכלוף מיקי זוהר: זה נושא שבעיניי הוא נושא כאוב מאוד, הוא נושא לא צודק, הוא נושא לא הוגן, הוא נושא שאנחנו צריכים לדון בו, מה שנקרא והדרת פני זקן.

מכלוף מיקי זוהר: אנשים מגיעים לגיל מבוגר, אינם בשיא כושרם כפי שהיו צעירים וישנם אנשים, לצערי הרב, במדינת ישראל שמנצלים את החולשות האלה על מנת לשווק, למכור או לחייב אנשים מבוגרים, אפילו שזה לעתים בניגוד לרצונם, או לפעמים אפילו סוג של כופים אותם או משדלים אותם ומשקרים אותם, מרמים אותם.

מכלוף מיקי זוהר: זה דבר שבעיניי הוא בלתי נסלח.

מכלוף מיקי זוהר: אני רוצה להתחיל, ברשותכם, מה שנקרא בסופו של הדיון, מה הפתרון ומשם נעורר דיון, נבהיר את הסוגיה, נדבר על הדברים שאירעו ואחר כך גם ננסה להתקדם לכיוון אותן מסקנות שאני אומר אותן עכשיו.

מכלוף מיקי זוהר: את הדיון הזה בהמשך ימשיך לנהל חברי חבר הכנסת אכרם חסון, מאחר שאני מחויב לוועדת הכספים, אז אני אתחיל אותו, נאפשר כמובן לחברי הכנסת לדבר, לאורחים ונגיע למסקנה.

מכלוף מיקי זוהר: הפתרון שאני חושב שאנחנו, חברי הכנסת, צריכים ליזום הוא פתרון חקיקתי, שכפי שיש אפשרות ביטול במדינת ישראל של 14 ימי עסקים לכל אחד שרוכש מוצר, החוק יהיה דיפרנציאלי ביחס לגיל של אותו רוכש.

יוליה מלינובסקי: אבל יש כבר משהו.

מכלוף מיקי זוהר: שנייה.

מכלוף מיקי זוהר: אם הרוכש יהיה מעל נניח 67 או 68, ניתן לו אורכה הרבה יותר ארוכה.

מכלוף מיקי זוהר: היום כמה החוק נותן?

<אניטה יצחק: יש חוק כזה, רק לאחרונה הוא נחקק.

מכלוף מיקי זוהר: כמה הוא נותן היום?

<חנה וינשטוק טירי: ארבעה חודשים.

<אניטה יצחק: מעל גיל 65, לכל האוכלוסייה 14 יום.

מכלוף מיקי זוהר: אז בסוגיה הזו נדון, האם ארבעה חודשים, אל"ף, מספיקים, זה פעם אחת, פעם שנייה, האם יש לנו את האפשרות האמיתית לתת לאותו איש מבוגר לבטל את העסקה מבלי לשלם פיצוי בגינה, מה היקף הפיצוי, על איזה מסמכים מחתימים אותו אותם משווקים, שיכולים לגרום לו או למנוע ממנו לבטל את הביטול שהוא רוצה לבטל.

מכלוף מיקי זוהר: אנחנו יודעים שהחברות השונות יודעות להיות מאוד יצירתיות בהסכמים שהן עורכות ללקוחות שלהן, באותיות קטנות אגב, למי שתהה, שאף אחד אף פעם קורא.

מכלוף מיקי זוהר: וגם בעניין הזה יש חוק, גם בדיני החוזים האחידים, וגם בעניין הזה אולי צריך לתת התייחסות לכל מה שקשור לאוכלוסייה מבוגרת.

מכלוף מיקי זוהר: יכול להיות שבאוכלוסייה המבוגרת לא נסתפק רק בחתימה על חוזה אחיד, יכול להיות שנרצה חתימה ועוד איזה מסמך הבהרות, כמו שסוכן ביטוח צריך לתת פרשנות לקיום ביטוחים מסוים לכל מבוטח שלו.

מכלוף מיקי זוהר: יכול להיות שאנחנו צריכים לפתח דרישה שכל רשת או כל חברה תצטרך לתת פרשנות מרחיבה לאותו לקוח מבוגר שלה.

מכלוף מיקי זוהר: יש כל מיני פתרונות שאפשר לדון עליהם, אנחנו גם נדון עליהם בהמשך הדיון.

עליזה לביא: אז אולי רק הצעה, מאחר שאתה באמת עוזב, רק הצעה, אני מציעה.

עליזה לביא: אולי נבקש מהממ"מ לדעת כמה אנשים בכלל מודעים למה שאתה אמרת עכשיו, מודעים לחוק הזה.

מכלוף מיקי זוהר: לצערי לדעתי אין הרבה מודעות.

עליזה לביא: אדוני היושב ראש, קודם כל אני רוצה לברך אותך על הדיון החשוב הזה, אבל בתחילת הדיון, ומאחר שאתה עוזב, אולי אפשר לקבל נתונים כמה אנשים - - - הרי אנחנו מדברים פה על אנשים שנמצאים במציאות שבה השפה העברית לא דבורה בפיהם, הרבה מאוד אנשים.

מכלוף מיקי זוהר: נכון.

עליזה לביא: האם הידע מונגש, איך הוא מונגש, איך אנשים בכלל מודעים לזכויות שלהם ולחקיקה הזאת.

מכלוף מיקי זוהר: שאלות מצוינות.

עליזה לביא: אם אפשר, גם לדיון המשך, לקבל נתונים.

מכלוף מיקי זוהר: אז מה שאנחנו נעשה יום, חברת הכנסת לביא, אנחנו נעלה את השאלות, ננסח אותן בסופו של דבר למבחר של שאלות שנעביר לממ"מ, נקבל אינפורמציה חשובה שאיתה נעשה את דיוני ההמשך ומשם גם נתקדם למסקנות חקיקתיות.

עליזה לביא: אז אולי בתחילת הדברים תגיד את זה לפרוטוקול.

יוליה מלינובסקי: לא, אבל החוק פה זה, לצערי הרב - - -

מכלוף מיקי זוהר: זה נאמר וזה גם יירשם במסקנות.

מכלוף מיקי זוהר: ועכשיו נתחיל לשמוע את הדוברים, את חברי הכנסת.

מכלוף מיקי זוהר: אכרם, אתה רוצה לדבר עכשיו?

אכרם חסון: בהמשך הדיון.

מכלוף מיקי זוהר: אז חברת הכנסת לביא, התחלת, תמשיכי.

עליזה לביא: אני אפתח בסיפור אישי.

עליזה לביא: אני חושבת שאנחנו מדברים, זה לא מספרים, זה לא סטטיסטיקה, זה לא הקשישים או המבוגרים, אני רוצה לדבר על אבא שלי.

עליזה לביא: כולנו ברוך ה' גדלים בדור שעוד יילכו זקנים וזקנות ברחובות ירושלים, יש לי נכדות, אבל יש לי נכדות, אבל יש לי גם הורים מבוגרים, ברוך ה', ואני רואה את הדברים מול עיניי.

עליזה לביא: זה לא שאני קוראת אותם.

עליזה לביא: ההורים שלי מלח הארץ, תרמו הרבה, אבא שלי ואמא שלי גידלו פה דורות בתחום החינוך וכשאני רואה את אבא שלי חוזר הביתה נבוך כולו כי החתימו אותו.

עליזה לביא: הוא נכנס, רק רצה לשאול שאלה ולקבל מידע, הוא חוזר נבוך הביתה ומספר על מה החתימו אותו והוא בכלל לא רצה לחתום, אבל הם היו כל כך נחמדים והם גם נתנו לו כוס מים, הוא היה בדרך מירושלים הביתה והוא עצר, כי הוא קרא בעיתון והוא רצה לשמוע, אבל הם היו כל כך נחמדים ואמרו לו שהוא גם יוכל לבטל את זה.

עליזה לביא: למזלי בעלי עורך דין אז הפעלתי אותו, אבל לא כל אחד מיד יכול להפעיל את בן הזוג שלו.

עליזה לביא: זה לקח כמה ימים טובים עד שביטלנו את ההסתבכות הזו של אבא שלי.

עליזה לביא: אבא שלי אדם משכיל, יודע עברית מצוין, חינך דורות, קיבל פרס חינוך, והכשילו אותו, הכשילו את אבא שלי.

עליזה לביא: והכישלון הזה הוא תעודת עניות לחברה בישראל, ניצול ציני של אנשים שחלק גדול מהפרנסה שלהם זה לנצל אנשים.

עליזה לביא: יש להם מומחים בזה, אדוני היושב ראש, אנשים עובדים בזה שעות נוספות, באיך להפיל אנשים כמו אבא שלי.

עליזה לביא: כשקראתי את הנתונים נזכרתי באירוע הזה שאתה יודע, האישי הוא הפוליטי.

עליזה לביא: לא עשיתי אז כלום, חשבתי שאני עוזרת לאבא שלי, אבל כשאני קוראת את המציאות העלובה הזאת במדינת ישראל, ככה אנחנו והדרת פני זקן?

עליזה לביא: הרי עוד מעט אנחנו שם, תאמינו לי, השנים חולפות צ'יק צ'ק, מה שלא נעשה פה היום יפגע בנו.

עליזה לביא: ואם אני אומרת את הדברים הזה בצורה מאוד מאוד בולטת וקשה, אנחנו חברי הכנסת, חייבים לשנות את זה.

עליזה לביא: לא בכדי אני פתחתי ושאלתי אותך, אדוני היושב ראש, ואני רוצה לברך אותך שוב על הדיון המאוד מאוד חשוב הזה, כי בהרבה מאוד מהדיונים שלנו אנחנו עוסקים בכאן ועכשיו ונוטים לשכוח את מה שלכאורה רחוק מהעין.

עליזה לביא: זה ההורים שלנו, זה משפחה, חברים, וכמו שאמרתי, אנחנו עוד מעט שם.

עליזה לביא: יש פה מכונה משומנת שעובדת בלנצל אנשים קשישים ואת זה אנחנו חייבים לעצור.

עליזה לביא: אז הרבה מודעות ולראות איך עושים את זה ויש היום הרבה מאוד כלים איך להגיע בהנגשה של המידע.

עליזה לביא: יש את האתרים, אם זה מוטקה ואם זה דברים נוספים, רק צריך להיות יצירתיים, יותר יצירתיים באיך אנחנו מעבירים את המידע ואת הזכויות.

עליזה לביא: וכן, טלפון אדום.

עליזה לביא: צריך למצוא איך נותנים סיוע.

עליזה לביא: כמו שיש קיצור תורים בבית המרקחת וכמו שמעל גיל 80 לא עומדים בתור, אז צריכה להיות פה 24/7 אפשרות של אנשים שפשעו בהם ולראות איך אנחנו עוזרים מבעוד מועד.

עליזה לביא: ואני מברכת על הדיון הזה.

עליזה לביא: יש לנו הרבה מאוד חוסרים ברמת הידע והייתי שמחה שנקבל אותם לדיון הקרוב.

עליזה לביא: פתרונות יכולים להיות ישימים כבר בזמן הקרוב.

מכלוף מיקי זוהר: בהחלט.

מכלוף מיקי זוהר: דברים מרגשים.

מכלוף מיקי זוהר: אני באמת מדמיין את האבא שהוא איש טוב מן הסתם ומה שנקרא עשה לא מעט בחייו, שהוא גם באופן אישי, אחרי שהוא נופל קורבן למצב הזה, אני חושב שזו תחושה מאוד מאוד לא נעימה ומאוד פוגענית.

עליזה לביא: מאוד מאוד קשה.

מכלוף מיקי זוהר: זה דבר שכולנו צריכים לחשוב עליו.

עליזה לביא: כן, ואתה מבין שיש פה אנשים שעובדים בזה.

מכלוף מיקי זוהר: אני מבין את זה, זו תעשייה שלמה.

עליזה לביא: אנשים שעובדים בזה, תעשייה שלמה שהנתונים שאנחנו רואים פה לפנינו זה חלק מה - - -

מכלוף מיקי זוהר: אני מבטיח לך שמהדיון הזה אנחנו נתחיל קו מסוים שיעשה לתעשייה הזו סוף.

מכלוף מיקי זוהר: אז אני מציע להם כבר להתחיל לחפש עבודה אחרת.

מכלוף מיקי זוהר: כן, חברת הכנסת מלינובסקי.

מכלוף מיקי זוהר: יעל הייתה קודם?

מכלוף מיקי זוהר: סליחה, יעל הייתה קודם.

יעל כהן-פארן: זה בסדר.

יוליה מלינובסקי: אוקיי.

יוליה מלינובסקי: אני מתחברת לכל מה שאמרה עליזה, אבל זה עוד מצב טוב, כי הוא לפחות הבין מה מכרו לו.

יוליה מלינובסקי: את התחלת בזה, יש חלק מהציבור, ציבור מאוד גדול, מבוגר, דובר רוסית, העברית זה לא ממש שפת אם שלו, הם בכלל לא מבינים מה קורה.

יוליה מלינובסקי: ותיכף אני אגיע למועצה הישראלית לצרכנות, איך אתם מתייחסים לאוכלוסייה הזאת.

יוליה מלינובסקי: אני גם אספר סיפור אישי.

יוליה מלינובסקי: אבא של בעלי נהג לקנות כל פעם, יש חברת טלפונית שמשווקת מוצרים, אני לא אנקוב בשמם.

יוליה מלינובסקי: כל פעם אנחנו גילינו אצלו בבית דברים חדשים ובן אדם שחי על קצבת זקנה והבטחת הכנסה, זה לא, אל תחשבו - - - 'אבא, מה זה?' כיסא מסז', כל מיני דברים, שטויות שלא יאומן, הוא אומר 'לא, זה קיבלתי במתנה', הכול מתנות, עשרה דברים מתנות, אבל רגע, מה קנית?

יוליה מלינובסקי: בסוף מתברר שהוא קנה מצלמה בבוכטה של כסף וכל השאר הוא קיבל במתנה.

יוליה מלינובסקי: המצלמה הזאת, אגב, זה היה כבר דור שלא קיים, משהו שאף פעם לא עבד.

יוליה מלינובסקי: זה קורה, בלבול מוח, שטיפת מוח, מוכרים לאנשים והם עדיין בקטע הזה, בגיל כזה, הם עדיין מאמינים שמי שמתקשר, יש להם את זה, הם מקבלים לפעמים משהו כתוב, קטלוגים, יש לחברות מאגרי מידע של אוכלוסייה מסוימת.

יוליה מלינובסקי: הבנת מה קורה?

יוליה מלינובסקי: הם לא יתקשרו אליך למכור, הם יתקשרו לאותו איש בן 80 דובר רוסית, כי משום מה יש להם דווקא את מספר הטלפון שלו, כי אתה תשלח אותם, ידוע לאיזה מקום.

יוליה מלינובסקי: והוא יושב בבית, זה נוח, מתקשרים אליו, מדברים בכבוד, מסבירים הכול לאט לאט, ברור, אז הרבה אנשים מאמינים, פשוט מאמינים למה שמוכרים להם.

יוליה מלינובסקי: עד שלא הרמנו צעקות בבית ואמרנו שהוא יותר לא קונה, פשוט לא קונה, אין מתנות, לא קונה יותר מאותה חברה.

יוליה מלינובסקי: זה מקרה אישי.

יוליה מלינובסקי: היועץ הפרלמנטרי שלי סיפר על סבתא שלו, בת 80 ומשהו, שמכרו לה משהו ב-36 תשלומים, דבר הזוי, שהמשפחה לא הצליחה לבטל, כי כנראה שעבר הזמן, משהו שהיא לא צריכה בכלל בגיל הזה.

יוליה מלינובסקי: אז זה קורה, זה נמצא, גם יש הרבה הונאה בתחום הזה ואני רואה פה את הנציגים של משטרת ישראל, שאתם גם צריכים לתת על זה את הדעת, כי יש עסקאות חוקיות שהן לא מוסריות, אבל יש, ואנחנו ראינו את זה, אנחנו מכירים את המקרים האלה, שזה ממש הונאה של קשישים בצורה בוטה ודורסנית.

יוליה מלינובסקי: עכשיו למועצה לצרכנות.

יוליה מלינובסקי: מישהו פעם ניסה להתקשר עם המועצה לצרכנות?

יוליה מלינובסקי: אני באופן אישי פעם ניסיתי.

יוליה מלינובסקי: עד שאתה מגיע כשאתה מתקשר, עד שעונים לך, אחר כך אומרים לך 'תשלח מכתב או מייל'.

יוליה מלינובסקי: זהו, נגמר.

יוליה מלינובסקי: אני עוד יכולה, מישהו שהוא בן 70 פלוס, משהו, בגיל הזה, דובר רוסית, נגמר לו.

<קריאה: לא רק דובר רוסית.

עליזה לביא: שלחת מייל וענו לך?

יוליה מלינובסקי: לא, אני אומרת שאני יכולה לשלוח מייל, אני יכולה לשלוח פקס.

עליזה לביא: רק באינטרנט אפשר?

<אניטה יצחק: אני רק אבהיר שאנחנו הרשות להגנת הצרכן ולסחר הוגן.

<אניטה יצחק: המועצה הישראלית לצרכנות, אני חושבת שהיא לא פה.

<ג'וש גולדשמיד: המועצה לצרכנות פה.

<ג'וש גולדשמיד: אני ג'וש, מנכ"ל המועצה.

יוליה מלינובסקי: יופי, מצוין.

עליזה לביא: אפשר לשלוח רק במייל?

<ג'וש גולדשמיד: אני ארחיב על זה, זה קצת - - -

יוליה מלינובסקי: מניסיון יכול להיות שמשהו השתנה, אבל אני עוד בן אדם צעיר, אני יכולה לכתוב מייל, אני יכולה לשלוח פקס, אני מסוגלת, אבל איש מבוגר, שהעברית לא שפת אם, אין לו בכלל סיכוי.

יוליה מלינובסקי: אני מאמינה שהנתונים שאנחנו רואים פה זה רק מחלק מהתלונות שאנשים הצליחו איכשהו להגיש אותן.

יוליה מלינובסקי: אני מאמינה שחלק גדול בכלל לא הצליחו לפנות ולא יודעים על קיומכם.

יוליה מלינובסקי: אז פה אני פונה אליכם בכל לשון של בקשה, תנגישו מידע.

יוליה מלינובסקי: מדינת ישראל, אני חוזרת על זה פעם אחר פעם, היא מדינת עלייה, השפה העברית היא השפה הרשמית, אבל יש פה המון שפות.

יוליה מלינובסקי: יש פה אוכלוסייה מאוד מאוד גדולה דוברת רוסית וצרפתית ואמהרית וצריך לחשוב עוד.

יוליה מלינובסקי: וכמו שעשינו שהמידע הביומטרי יהיה בחמש שפות ומידע על התחדשות עירונית יהיה בחמש שפות, גם פה תחשבו איך אתם מנגישים את המידע.

יוליה מלינובסקי: דרך אגב, לאוכלוסייה המבוגרת ראוי וכדאי לעבוד דרך השלטון המקומי, כי רשויות הרווחה בשלטון המקומי מכירים את האנשים, יש להם מועדוני קשישים שמשם אפשר להגיע לאוכלוסייה, להנגיש את המידע, להסביר את הזכויות שלהם וגם לתרגם לפחות את הזכויות הבסיסיות בכמה שפות ולפזר את זה במקומות כמו בקופות חולים, כמו בעיריות, כמו במועדוני קשישים, שהמידע הזה יהיה נגיש.

יוליה מלינובסקי: כמו שהיושב ראש לא ידע שאפשר לבטל את העסקה ארבעה חודשים, אני מאמינה שאף אחד לא יודע.

יוליה מלינובסקי: אבל הוא יושב בכנסת, הוא בן אדם משכיל והוא עורך דין.

מכלוף מיקי זוהר: לא, אני לא עורך דין, משפטן תואר שני.

יוליה מלינובסקי: משפטן תואר שני.

יוליה מלינובסקי: בסדר, לא הפסדת.

מכלוף מיקי זוהר: יש יותר מדי עורכי דין, אבל יש מעט מאוד חברי כנסת.

יוליה מלינובסקי: תתחילו לחשוב מחוץ לקופסה כי טוב שאתה צעיר, בריא, משכיל, אז אתה מסתדר כמו שבעלה של עליזה לביא עזר לאבא שלה, אבל אם זו משפחה של עולים וגם המבוגרים לא יודעים וגם הדור הצעיר לא כל כך מתמצא, אז אין להם סיכוי.

יוליה מלינובסקי: לגבי חקיקה, אני כבר פניתי דרך שר הכלכלה, אמרתי, תיתנו רעיונות מה צריך לעשות.

יוליה מלינובסקי: לא מספיק לחוקק חוק, גם צריך אחר כך לאכוף אותו.

יוליה מלינובסקי: אז המשרד צריך פה להגיד ולבוא עם הרעיונות, וגם אתם, כמועצה לצרכנות, מה ניתן לעשות, לא רק על הנייר, אלא שזה גם יעבוד.

יוליה מלינובסקי: איך קורה שלכל החברות האלה יש מאגרי מידע, לא סתם מאגרי מידע, מאגרי מידע ממוקדים לאוכלוסיות מסוימות.

יוליה מלינובסקי: למה זה קורה?

יוליה מלינובסקי: מעניין.

יוליה מלינובסקי: לצעירים הם מביאים הלוואות, זה אני מקבלת, אני מקבלת כל הזמן שיחות טלפון שמבקשים לתת לי כסף, כמובן לא בחינם, 20,000 ככה.

יוליה מלינובסקי: לאנשים מבוגרים הם מוכרים כל מיני שטויות.

יוליה מלינובסקי: שם הם כבר לא בקטע של לתת כסף אלא של - - - איך זה קורה שיש להם את הפילוחים האלה?

יוליה מלינובסקי: איך זה עובד?

יוליה מלינובסקי: הנושא של מאגרי מידע פה הוא נושא קריטי, כי זה לב הבעיה, כי ברגע שזה מפולח כפי שזה קורה עכשיו הם יודעים להגיע לאוכלוסייה ספציפית עם הצעות ספציפיות ומסוימות.

יוליה מלינובסקי: אני מקווה מאוד שאנחנו נראה היום את התוצאות, נראה משהו שהוא - - -

מכלוף מיקי זוהר: אני גם מאוד מקווה, בשביל זה אנחנו מקיימים את הדיון הזה.

יוליה מלינובסקי: תודה רבה, תודה באמת.

מכלוף מיקי זוהר: בשמחה.

מכלוף מיקי זוהר: תודה, גברתי.

מכלוף מיקי זוהר: יש גם צורך לעדכן שבמשרד הכלכלה, במחוזות, יש את מדורי התלונות לעניין סחר הוגן, יושב פה נציג שלהם.

מכלוף מיקי זוהר: ברוך הבא.

מכלוף מיקי זוהר: אז לעדכון.

מכלוף מיקי זוהר: אני אאפשר לחברת הכנסת יעל פארן לדבר ומשם אני אעביר את השרביט.

מכלוף מיקי זוהר: וגם חברת הכנסת קסניה סבטלובה.

מכלוף מיקי זוהר: קסניה, ברוכה הבאה.

מכלוף מיקי זוהר: אז אני אאפשר לחברת הכנסת פארן ואני אפנה את מקומי לחבר הכנסת אכרם חסון שינהל את הדיון במקומי ביד רמה.

מכלוף מיקי זוהר: אני מקווה שאני עוד אצליח לחזור לדיון בהמשך.

מכלוף מיקי זוהר: בבקשה.

מכלוף מיקי זוהר: (היו"ר אכרם חסון)

יעל כהן-פארן: אז תודה למיקי שיוצא ולקיום הדיון המאוד חשוב הזה.

יעל כהן-פארן: כמו הדוברות הקודמות, אני חושבת שכל אחד פוגש את הסיפור הזה ממקום הכי אישי ולצערי גם אני מכירה את זה יותר מדי טוב מהבית ונתקלת בסיטואציות פשוט הזויות כשזה מגיע ל - - - אני מניחה שבכל משפחה, כשבני המשפחה רוצים לעזור לאביהם או אימם המבוגרים להתמודד, אז זה גם יוצר קשיים בתוך המשפחה, כי פתאום לבטל לאבא או לאמא שלך את כרטיס האשראי, כי הוא פשוט עושה בזה שימוש ואי אפשר לעצור אותו וזה כבר לא הגיוני, אז זה גם, זו איזה שהיא פגיעה בחופש שלו, בחירות שלו, ואתה לא רוצה לעשות את זה.

יעל כהן-פארן: מצד שני, אתה מסתכל על חשבון הבנק ואתה רואה את העושק שנעשה פה ואז אתה אולי כן עושה את זה ומוצא פתרונות אחרים להוצאות היומיומיות.

יעל כהן-פארן: זה בוודאי מאוד קשה לעשות ובוודאי מציב אתגרים למשפחה.

יעל כהן-פארן: והאתגר הכי גדול זה כשמגלים שמישהו מכר לו כרטיס אשראי נוסף, וזה קורה, ואני באמת אומרת את זה מכאב ומדם לבי.

יעל כהן-פארן: אני חושבת שהסיפור פה של עושק האוכלוסייה של אנשים מבוגרים כאן, האזרחים הוותיקים, כמו שהחלטנו בכנסת לקרוא להם בחקיקה, בכל מקום שהוזכר שם אחר, אז באמת זו מכת מדינה, אין מה לומר.

יעל כהן-פארן: כמו שאמרה כאן חברתי, חברת הכנסת לביא, זו פשוט תעשייה שאנחנו כאן בכנסת חייבים להתחקות אחרי הבסיס שלה ולעצור את זה שם.

יעל כהן-פארן: זה מאגרי מידע ובאמת חקיקה שתמנע את הפוגענות הזאת.

יעל כהן-פארן: אני יכול לספר לכם ברמה הכי אישית, אם אני נותנת את הטלפון שלי, בשביל שיתקשרו אליי כשצריך עניינים של אמי, לפעמים זה נדרש, קופת חולים וכל מיני כאלה, ופתאום מתקשרים אליי מכל מיני חברות שמנסות למכור לי ביטוח או אני לא יודעת מה, ואני אומרת - - -

יוליה מלינובסקי: - - - הם מקבלים.

יוליה מלינובסקי: זה בדיוק מה שאני שואלת.

יעל כהן-פארן: יפה, זאת שאלה מצוינת, זה מדהים, ואז כשאני אומרת 'זה לא אמי, זאת אני, תדברו איתי על הביטוח, אני רוצה להיות זאת שפונים אליה', 'לא, רק איתה אנחנו מדברים'.

יעל כהן-פארן: הם יודעים את מי הם מחפשים.

יעל כהן-פארן: זה פשוט הזוי, הזוי לגמרי.

יעל כהן-פארן: להתחקות גם אחרי מעבר מידע.

יעל כהן-פארן: המידע פה פרוץ, אין שום ספק שיש כאן אפשרות לחקיקה באמת משמעותית בנושא.

יעל כהן-פארן: אני מוכנה ורוצה להירתם לעניין כי זו ממש סיטואציה נוראית.

יעל כהן-פארן: תודה.

אכרם חסון: תודה, חברת הכנסת יעל.

אכרם חסון: חברת הכנסת קסניה, בבקשה.

קסניה סבטלובה: אז שלום לכולם.

קסניה סבטלובה: אני כמובן מצטרפת לכל מה שנאמר קודם.

קסניה סבטלובה: באופן מאוד ציני מנצלים את האנשים המבוגרים ואנחנו יודעים שלפושעים אין מצפון, אנחנו לא מצפים מהם להיות מצפוניים, כי הם פושעים.

קסניה סבטלובה: השאלה, אבל, באה מהמישור החקיקתי ומישור של תקנות שעושה המדינה כדי לעזור.

קסניה סבטלובה: לא הרבה נעשה עד היום ואנחנו יודעים שבקרב הציבור שלנו, כמו שאמרה חברתי יוליה, אכן התרמיות האלה, יש להן גם אופי מיוחד ויש יותר אנשים שמבינים את הפגיעות הרבה מאוד של אותה אוכלוסיית קשישים ובהחלט פועלים שם על מנת לעשות כל דבר כדי להוציא מהם את הכספים.

קסניה סבטלובה: אז כמובן שאת הפושעים האלה יש להביא לדין ולדעתי צריך להחמיר בחקיקה הקיימת מבחינת הענישה של אותם הגורמים.

קסניה סבטלובה: זה לא רק נוכלים, זה נוכלים שעושים את הדבר הכי פחות מצפוני שאפשר לדמיין, כשהם פוגעים בהכי חלשים.

קסניה סבטלובה: אבל אני רוצה להרים פה עוד נדבך של הבעיה.

קסניה סבטלובה: פושעים הם פושעים, נוכלים הם נוכלים, אבל מה לעשות כאשר מדובר במסגרת החוק, כאשר מתקשרים נציגים של חברות קיימות, חברות גדולות במשק, חברות של סלולר, חברות כאלה שלא היית חושד שעובדים שם נוכלים, לא, הם נציגי שירות שבסך הכול רוצים לקבל את העמלה שלהם, והם מפעילים לחץ פסיכולוגי אדיר על האנשים.

קסניה סבטלובה: אני נתקלת בזה גם כל יום בבית, כי אמי, שהיא בת 76, היא דווקא דוברת עברית טוב מאוד וזה מאפשר גם לדוברי רוסית וגם לדוברי עברית בעצם להתקיל אותה, והם משתמשים בזה שהיא יושבת בבית ולא עושה כלום.

קסניה סבטלובה: דרך אגב, כשאנחנו עוברים דירה הדואר לא מגיע, החוברות האלה שמציעים לה כל מיני שירותים כן מגיעות באופן מפתיע, עוד לפני שהחלפנו את הכתובת באופן רשמי בדואר בכלל.

קסניה סבטלובה: אז מתקשרים אליה מסלקום, מתקשרים אליה מפלאפון, מתקשרים אליה מאורנג' ולא חדלים מללחוץ עליה בצורה שאני פשוט - - - פעם אחת האזנתי לשיחה כזאת, אני הרגשתי שאני תיכף נשברת ועוברת לפלאפון אז מה נאמר עליה?

קסניה סבטלובה: פתאום אני רואה שהיא עוברת כל יום חברת סלולר והיא עוברת כל יום לחברת טלפוניה כזאת או אחרת.

קסניה סבטלובה: האם זה מנוגד לחוק?

קסניה סבטלובה: בעיניי כן.

קסניה סבטלובה: הלחץ הפסיכולוגי הזה על החלשים ביותר, על אלה שפחות מבינים את הזכויות שלהם ושבכלל לא מבינים שאפשר גם להגיד לא ולנתק את השיחה הזאת.

קסניה סבטלובה: בתרבות שלנו זה לא מקובל, אתה לא מנתק את השיחה, אתה מנסה להסביר שזה בסדר ואתה לא צריך וכבר יש לך חברה מצוינת, אז לא, הם מבינים את זה והם יודעים להשתמש היטב בכלים הפסיכולוגיים.

קסניה סבטלובה: בעיניי החברות האלה צריכות לשאת באחריות כבדה למעשים שלהם.

קסניה סבטלובה: אני מבינה שהם מקבלים גם הנחיות, זה לא משהו שהנציגים האלה המציאו, הם מקבלים הדרכה איך לעבוד על האנשים בעיניים.

קסניה סבטלובה: אז החברות האלה, הן אשמות לא פחות מכל אותם אלה שנמצאים בקצה, שבסך הכול מקבלים שכר מינימום וגם אין לי כל כך טענות אליהם.

קסניה סבטלובה: אני אומרת שמנכ"ל סלקום יבוא לפה ויסביר לנו, איך בחברה שלו קורה כזה דבר.

קסניה סבטלובה: לגבי המענה ולגבי זה שאנחנו ניסינו להתלונן ולהתקשר לבזק בינלאומי ולבזק ולסלקום ולפלאפון.

קסניה סבטלובה: אז כמובן, למכור לך בשפה הרוסית סבבה, להתלונן ולהעביר ביקורת בכל שפה אחרת חוץ מעברית אי אפשר, זה לא זמין, זה לא נגיש, ופה אנחנו חוזרים לחקיקה שאנחנו פה מנסים לדחוף.

קסניה סבטלובה: אני אישית הגשתי שני חוקים כאלה במהלך הקדנציה הזאת, כדי להנגיש את השירותים, שכל אלה שמקבלים את הפניות האלה בשפת המקור שלהם, לא משנה אם אתה מדבר פורטוגזית, ימצאו אותך וידברו אותך בפורטוגזית, שייתנו להם גם חוזים באותה שפה.

קסניה סבטלובה: אם יש לחברות כסף לשלם עבור נציגי שירות שמדברים בשפה של הלקוח, שימצאו - - - וזו הצעת החוק שלי אומרת, לצערי הרב, היא נדחתה על ידי ועדת השרים לחקיקה, אבל אני חושבת שזה מטעם מאוד הגיוני ופשוט, שאם יש כסף שנמצא על מנת לדחוף את המוצרים, אנא פרסמו גם את החוזים, או לפחות את עיקרי החוזים, גם לאותה שפה שאתם מפרסמים בה.

קסניה סבטלובה: אני זכיתי גם לתמיכה של רוב הארגונים של ההתאחדויות של הצרכנים ואני מקווה שבפעם הבאה, בעזרת כולם, כל אלה שנמצאים פה, נצליח להעביר את החקיקה הזאת.

יוליה מלינובסקי: כשאתה רוצה לקנות עונים לך תוך שנייה, כשאתה מתקשר עם שאלות או לבטל, איזה סיפור ארוך.

יוליה מלינובסקי: במקרה הטוב 40 דקות אתה יושב ושומע ממתינות.

אכרם חסון: כן.

אכרם חסון: חברות וחברים, קודם כל צהריים טובים.

אכרם חסון: אני חושב שההתייחסות של חברות הכנסת כמעט מסכמת את כל הדיון, אבל בוודאי שאנחנו רוצים לשמוע אתכם.

אכרם חסון: אני גם אתייחס בכמה מילים.

אכרם חסון: האמת שהנושא הזה הוא לא חדש.

אכרם חסון: אנחנו שמענו בשנות האלפיים המוקדמות על ניצול כמעט 60% מהקשישים ומהאזרחים הוותיקים, כי משהו פגום בחינוך ובתרבות שלנו.

<קריאה: זה גם הציבור הרחב, זה לא רק הקשישים.

אכרם חסון: בהחלט, בוודאי, אבל אנחנו כאן מדברים על הציבור של הקשישים, המבוגרים, האזרחים הוותיקים.

אכרם חסון: אני חושב שזה קשור בחינוך ובתרבות שלנו.

אכרם חסון: משהו פגום עכשיו בחינוך.

אכרם חסון: אצלי 'והדרת פני זקן' זה היה ערך עליון, למדתי את זה במערכת החינוך, אני גדלתי על זה ולכן קשה לי לראות שמישהו יבוא וירמה את הקשישים, לא חשוב אם זה ההורים שלי או השכנים שלי או בני הכפר שלי, או בני עדתי או בני המדינה שלי.

אכרם חסון: זה חמור מאוד ולצערי הרב הייתה הזנחה ארוכת שנים וזה טוב שאנחנו ננסה לתקן, אבל לא מתקנים רק בדיבורים, צריך שהדבר הזה יחלחל ויגיע לכל מוסד, יגיע לכל חנות ולכל רשת ושתהיה לנו מערכת אכיפה ובקרה, אחרת לא עשינו כלום.

אכרם חסון: אני מקווה שמהדיון הזה אנחנו נתקן את העוול שנעשה לאנשים שבנו את המדינה בעבודת כפיים.

אכרם חסון: הקשישים האלה, ההורים שלנו, הם האנשים שהגיעו בתחילת הדרך, הם בנו את המדינה.

אכרם חסון: צריך לכבד אותם, להעריך אותם.

אכרם חסון: ברגע שאתה מרמה אותם אתה גורם להם לבדידות, אחרי זה לשברון לב.

אכרם חסון: קשה לתאר במילים את מה שעובר על האנשים המבוגרים ואני מקווה שאנחנו באמת כולנו נשלב ידיים ונעבוד ביחד, עם כל המערכות, כדי לתקן את העוול הזה.

אכרם חסון: ברשותכם אנחנו נשמע כמה אנשים.

אכרם חסון: מי שלא נרשם יכול להירשם ואם יהיה זמן אנחנו נאפשר לכולם לדבר.

אכרם חסון: יש לנו עובדת סוציאלית, תקוה מריומה, שתציג מקרי הונאה של קשישים.

אכרם חסון: אם אפשר, בקצרה, גברתי.

<תקוה מריומה: המתלוננת היא עורכת דין במקצועה, היא עבדה שנים רבות, היא עברה את גיל 80.

<תקוה מריומה: מצלצלים אליה יום אחד ואומרים לה 'זכית, זכית', במה זכיתי?

<תקוה מריומה: 'זכית, את כבר שנתיים לא קיבלת שום מתנה ומגיע לך עוד שנה לקבל הרבה מתנות, יש לך עכשיו מגהץ במתנה'.

<תקוה מריומה: היא לא כל כך אחת שנופלת בפח, אבל אמרה 'בדיוק הייתי צריכה להחליף את המגהץ.

<תקוה מריומה: אמרתי, טוב, אם יהיה במתנה, בסדר', רק דמי משלוח, 'אני אשלם את דמי המשלוח במזומן, כשיביאו לי אותו', 'לא, לא, לא, בשום פנים ואופן, רק בכרטיס אשראי', ואז 'מגיע לך עוד כמה מתנות', 'בסדר, אם כבר, שיהיו מתנות'.

<תקוה מריומה: ואז היא מקבלת את כרטיס האשראי והיא רואה שהיא מחויבת ב-200 שקל לחודש במשך שנה שלמה.

<תקוה מריומה: היא מקימה צעקה, מה פתאום?

<תקוה מריומה: מה קורה?

<תקוה מריומה: בינתיים עיכבו את התשלומים, אבל עדיין לא החזירו לה את הכסף ולא זיכו אותה והיא רק הודיעה לכל החברות שלה שלא יעזו לקבל שום מתנות, שום דבר מאף אחד ושיטרקו את הטלפון כשמצלצלים אליהם.

יוליה מלינובסקי: הבעיה בכרטיס האשראי, שכשאתה אפילו מתקשר ואתה רוצה לבטל עסקה אתה לא יכול, מי שיכול לבטל את העסקה - - - כבוד היושב ראש, אני נתקלתי בזה.

יוליה מלינובסקי: קרה משהו, חייבו אותך, אתה מתקשר לחברת כרטיסי האשראי, אתה מבקש לבטל עסקה, אתה לא יכול, כרטיס האשראי לא יכול לבטל לך את העסקה, רק הספק יכול לבטל והסברים לא עוזרים, רק הצד השני יכול.

יוליה מלינובסקי: אז אתה ממש בידיים שלהם.

יוליה מלינובסקי: ברגע שנתת את כרטיס האשראי הלך עליך, מה שנקרא.

אכרם חסון: גב' תקוה, בבקשה תעבירי לנו את פרטי המקרה לוועדה ואנחנו גם נשמח לטפל.

<תקוה מריומה: מאה אחוז.

אכרם חסון: איתנו יושב מנכ"ל המועצה הישראלית לצרכנות, שהם התייחסו במכתב מנומק.

אכרם חסון: אם אפשר בקצרה גם להגיד לנו מניסיונך מה קורה.

יוליה מלינובסקי: שיענה לשאלות שלנו.

אכרם חסון: ומה אתה מציע גם.

<ג'וש גולדשמיד: אני אשתדל.

<ג'וש גולדשמיד: שוב, שמי ג'וש גולדשמיד, אני מנכ"ל המועצה לצרכנות מזה כחודש.

אכרם חסון: מברוק.

<ג'וש גולדשמיד: תודה.

<ג'וש גולדשמיד: יש לנו אתגר אדיר, כמו שכבר נאמר פה וכמו שצריך עוד להרחיב, אבל הזמן באמת יקצר, גם להביא את המודעות הצרכנית לכלל האזרחים במדינה, אבל בדגש על אוכלוסיות מוחלשות, וכשאני אומר אוכלוסיות מוחלשות אני מתכוון גם לקשישים, אבל לא פחות מזה גם לעולים חדשים, גם לנכים, גם ילדים ונוער זו אוכלוסייה מוחלשת במובן מסוים וגם סקטורים כאלה ואחרים.

<ג'וש גולדשמיד: בסופו של דבר המודעות הצרכנית היא המפתח בעיניי להרבה מאוד מההשתוללות.

<ג'וש גולדשמיד: אין דרך אחרת לומר את זה, אלא השתוללות וצורת חשיבה, צורת שיווק, מהלכים עסקיים, אפשר לומר שחלק גדול מהתופעות שאנחנו רואים, ועוד רגע אני אגע קצת בנתונים שהיה לי חשוב לשתף אתכם בהם, זה מהלכים עסקיים.

<ג'וש גולדשמיד: זה לא קורה בטעות, זה לא נציג מסוים של חברה כזו או אחרת או של בית עסק כזה או אחר שעשה טעות, או אפילו שנקט בדרך קבועה, אבל זה נציג מסוים, אפשר לראות מאחורי הקלעים מהלכים עסקיים של חברות, זה קשור מאוד למאגרי המידע, זה הרי דברים שהם לא בתחום טיפולו של כמעט אף אחד ממי שיושב פה, זה דברים גם לא בהכרח ברמה של חקיקה, אלא ברמה של אכיפה.

<ג'וש גולדשמיד: מאגרי המידע האלה זה דבר שהוא - - -

יוליה מלינובסקי: זאת אומרת זה לב הבעיה, נכון?

יוליה מלינובסקי: מאגרי המידע?

<ג'וש גולדשמיד: ודאי, זה דבר שאין לו התחלה ואין לו סוף והוא חלק גדול מהבעיה.

<ג'וש גולדשמיד: יש כמה ליבות שאני מזהה בבעיה, אבל זה ודאי חלק מרכזי בבעיה, אלה מאגרי מידע שנמכרים כמטבע עובר לסוחר, הם שווים הון עתק ואני לא אתפלא, אם היינו יכולים לראות איך זה נראה, היינו אולי רואים במאגר מידע סמוי כזה דירוג של הקשיש בעיני בתי העסק והחברות האלה.

<ג'וש גולדשמיד: אם הוא קל, יכול להיות שהמאגר הזה שווה יותר, כי זה מאגר של צרכנים שיותר קל לעוול אותם ולפגוע בהם.

<ג'וש גולדשמיד: אני לא יודע איך זה נראה, אלה דברים שסמויים מן העין, אבל ודאי שמאגרי המידע זה משהו שהוא חשוב.

<ג'וש גולדשמיד: אני עוד רגע אגיע לכמה המלצות שיש לי ולנו בנושא של חקיקה וגם בנושא כמובן של הגברת האכיפה, שבלעדיה, עם כל הכבוד לחקיקה, זה לא בא לידי ביטוי מספיק.

<ג'וש גולדשמיד: אבל אני כן רוצה להקדים ולומר עוד שתי מילים על המועצה לצרכנות, שפועלת כבר כ-50 שנה.

<ג'וש גולדשמיד: זו חברה ממשלתית שפועלת כ-50 שנה במדינת ישראל, לא הרבה ולא מספיק מכירים אותה.

<ג'וש גולדשמיד: היא פועלת כיום מחוק מעודכן מאוד, יחסית, משנת 2008, שגם נותן לה עצמאות וחוסר תלות במשרדי הממשלה וגם מפרט את תפקידיה, שבין השאר זה הגברת המודעות הצרכנית וחקיקה.

<ג'וש גולדשמיד: לא אכיפה, יש פה נציגי הרשות לסחר הוגן והגנת הצרכן, שעוד רגע אני ארחיב במילה על הממשק בין שני הגופים האלה.

<ג'וש גולדשמיד: כמובן גם תובנות ייצוגיות ועוד כהנה וכהנה נושאים.

<ג'וש גולדשמיד: בסופו של דבר כמחצית מעובדי המועצה לצרכנות עסוקים בקליטת ומיון וטיפול של תלונות הציבור.

<ג'וש גולדשמיד: היה לי חשוב מאוד, מיד כששמעתי על הדיון החשוב הזה, ששוב, אני מברך עליו, גם קצת לסבר לעצמנו את האוזן ואת העין עם קצת נתונים.

<ג'וש גולדשמיד: כמובן שהנושא הזה הוא מאוד מאוד מאוד משמעותי, הוא מאוד מאוד כואב ולפעמים יש נטייה לחשוב שאנחנו כולנו כצרכנים נתקלים בעוולות וכשלים צרכניים.

<ג'וש גולדשמיד: זאת אומרת כל מי שיושב פה כרגע באולם אני מעריך שאין שבוע שהוא לא נתקל בעוולה או כשל צרכני בלי קשר לקשישים, שלו, אצלו בבית, אצל חברים שלו, אצל קרובים אליו, יש נטייה לפעמים לחשוב שנושא העוולות כלפי קשישים זה נושא קצת יותר זניח או קצת יותר פעוט, למה?

<ג'וש גולדשמיד: בעיניי בגלל שהוא לא מקבל חשיפה מספיק גדולה וגם בגלל שהוא מנוטר לפרקים שונים.

<ג'וש גולדשמיד: לדוגמה קשישים עולים חדשים, שלא מבינים לפעמים אפילו מה דיברו איתם, או שכן מבינים - - -

יוליה מלינובסקי: לא, יודעים עכשיו לדבר איתם ברוסית היטב, או בשפה אחרת.

<ג'וש גולדשמיד: וזה פרק אחד.

<ג'וש גולדשמיד: אבל יכול להיות אזרח קשיש אחר, שהוא בכלל בדיור מוגן, והציעו לו עסקה ברוכלות, דהיינו בא נציג של חברה לבית האבות ומכר לו שם שואב אבק.

<ג'וש גולדשמיד: שמה הוא יעשה איתו?

<ג'וש גולדשמיד: זה עולה רק 9,000 שקל, מכר לו והלך.

<ג'וש גולדשמיד: אם יהיה קצת זמן בסוף דבריי עוד שתי דקות אני אצטט לכם כמה מהתלונות שלקח לי בערך דקה לשלוף אותן, כי יש המון לצערנו, וקצת תראו איך זה - - -

אכרם חסון: אני, ברשותך, רק מבקש אם נתקדם לכיוון המלצות ואם יישאר זמן בסוף ניתן לך גם לסכם, בשמחה.

<ג'וש גולדשמיד: בסדר גמור.

<ג'וש גולדשמיד: אז במשפט, בנושא של הנתונים.

<ג'וש גולדשמיד: אנחנו מקבלים מעל 40,000 תלונות בשנה.

<ג'וש גולדשמיד: פילחנו את הנתונים, 82% מהן נמצאות כמוצדקות.

<ג'וש גולדשמיד: 82% מ-40,000 תלונות שהיו בשנת 2016 נמצאות כמוצדקות.

<ג'וש גולדשמיד: אני לא מדבר על קשישים, אני מדבר על סך הפניות.

<ג'וש גולדשמיד: מתוך סך הפניות והתלונות הללו בעצם אנחנו יודעים שכ-7% הם של אזרחים ותיקים וכולנו זוכרים שזה רק קצה קצהו של הקרחון, כמו שנאמר פה, כי בכלל צרכנים לא תמיד פונים למועצה לצרכנות או לעוד גופים, למרות שהמועצה לצרכנות היא הגוף הממשלתי ואנחנו נביא אותו הרבה יותר למודעות כמובן בזמן הקרוב עם תכניות עבודה מסודרות, אבל גם צרכנים, שהם אזרחים ותיקים, שאגב מהווים קרוב ל-11% מאוכלוסיית המדינה, זה שהם מהווים אצלנו כ-7% מהתלונות, זה לא אומר מבחינתי כלום, ודאי שהם מהווים נתח יותר גדול.

<קריאה: זה מי שיכול להתלונן ולכתוב, אבל מי שלא יכול הוא בבעיה.

<ג'וש גולדשמיד: נכון, כמובן שזה קשור גם להנגשה.

יוליה מלינובסקי: אבל זה בדיוק מה שאמרתי קודם.

אכרם חסון: צריך למצוא פתרון איך בדיוק.

יוליה מלינובסקי: זה זה.

יוליה מלינובסקי: אתם צריכים לפתוח משהו שאפשר לפנות בטלפון ושיענו שם בשפה.

<ג'וש גולדשמיד: יש לנו רעיונות אפילו יותר טובים מזה, כי בסופו של דבר היום קשיש, או סתם לדוגמה בן 80, הוא לא יודע להיכנס לכל הטפסים המקוונים ולצרף את החשבונית.

<ג'וש גולדשמיד: לכן אנחנו מתכוונים גם לשתף משרדי ממשלה ואני מקווה שהם יילכו איתנו, למשל המשרד לשוויון חברתי, שאחראי על אזרחים ותיקים, ולעשות פיילוט, גם של טלפון, גם של ניידת, שתסתובב, בשיתוף משרד הפנים והרשויות המקומיות.

יוליה מלינובסקי: יש דבר כזה שנקרא תרבות הדיור, הם כולם יושבים בעיריות ואזרחים יודעים מצוין לגשת לשם, כי זה בדרך כלל בבניין העירייה.

<ג'וש גולדשמיד: יש לנו כמה רעיונות בנושא.

<ג'וש גולדשמיד: למשל, אני אתן לכם דוגמה, רעיון שעלה לי לא מזמן.

<ג'וש גולדשמיד: אין כאן מקום להעריך, אבל היום בכל רשות מקומית, בכל 255 העיריות, המועצות המקומיות והאזוריות בישראל, חייב להיות ממונה פניות ציבור של הרשות.

<ג'וש גולדשמיד: פניתי כברל מנכ"ל משרד הפנים, לנסות לחשוב איך ממונה פניות הציבור הרשותי יכול להיות גם, הרי בכל מקרה הוא ממונה פניות ציבור, של הרשות.

<ג'וש גולדשמיד: איך תושבי הרשות וצרכני הרשות, שזה בעצם כל מי שגר ברשות ומרגיש שנעשה לו עוול, יוכל לפנות אליו ואצלנו יהיה לו מסלול ירוק וכדומה.

<ג'וש גולדשמיד: יש לנו הרבה רעיונות, גם של הנגשה פיזית.

<ג'וש גולדשמיד: אבל אני רוצה למקד בזמן קצר את שני התחומים העיקריים.

<ג'וש גולדשמיד: יש הרבה סוגים של הונאות, חשוב לדעת, ואני מקווה שהמסמך שכתבנו ביומיים-שלושה האחרונים יגיע לכולם כי זה נותן קצת תמונה.

<ג'וש גולדשמיד: נושא הטלמרקטינג ונושא הרוכלות, אני קורא להם מגיפות, כי זה כבר ברמה של מגיפה, זה לא מקרה בודד, זה לא חברה מסוימת, זה לא בעיר מסוימת, זה משהו שהוא חוצה ערים, חוצה חברות, חוצה גבולות.

<ג'וש גולדשמיד: זה בעצם או התחזות לנציג חברת אשראי, כמו שנאמר פה, או ממש הטרדה טלפונית, שוב ושוב ושוב, או שימוש - - - יש גם דברים שלא גובלים בפלילים, הם כבר מזמן הפכו לפליליים, כמו העברת פרטי האשראי לעוד עסקאות של אותו צרכן ואחרים וכמובן נושא הרוכלות.

<ג'וש גולדשמיד: ההמלצות שלנו בגדול ובאופן עקרוני מדברות כמובן על תיקוני חקיקה.

<ג'וש גולדשמיד: לדוגמה, אם זה טלמרקטינג שהוא מענה אלקטרוני, שכל צרכן, בחקיקה ואפשר לעשות את זה, זה לא ייקח הרבה זמן, אני מעריך, יוכל, החברה תצטרך להציג לו מי זאת החברה ובמה מדובר, 'שלום, הגעת לחברת זה וזה' או 'אנחנו הגענו אליך', 'אם אתה רוצה להמשיך את השיחה הקש 1, אם אתה לא רוצה להמשיך את השיחה הקש 2, אם אתה לא רוצה להמשיך את השיחה ושלעולם לא יתקשרו אליך, או להתנתק, הקש 3'.

<ג'וש גולדשמיד: קל גם לאכוף את זה, לפי דעתי, יחסית.

<ג'וש גולדשמיד: או למשל הצעת חקיקה של גילוי מסמכים.

<ג'וש גולדשמיד: לא יכול להיות שקשיש, אזרח ותיק, זה לא משנה אם הוא בן 65 או בן 80, ואגב גם אזרח לא ותיק, אבל כרגע הדיון הוא על אזרחים ותיקים, בעצם תבוצע התקשרות של מוצר או שירות בלי שהוא חתם על משהו.

אכרם חסון: אוקיי.

אכרם חסון: בוא נשמע את החברים, בסוף ניתן לך דקה-שתיים לסכם.

אכרם חסון: כי יש לנו דברים שלפני החקיקה אנחנו צריכים לעשות אותם, כדי שההונאה הזאת לא תמשיך ולא ינצלו עוד קשישים.

אכרם חסון: אנחנו חייבים לעשות משהו מעשי עכשיו.

<ג'וש גולדשמיד: בשמחה.

יוליה מלינובסקי: אני רק רוצה שאלה אחת, האם אתם התקשרתם עם הרשות להגנת הפרטיות?

יוליה מלינובסקי: בעצם לב הבעיה זה מאגרי מידע.

יוליה מלינובסקי: יעל, הדיונים שלנו על ביומטריה.

יעל כהן-פארן: נכון.

יוליה מלינובסקי: מאגרי מידע.

יוליה מלינובסקי: יש רשות הסייבר והרשות להגנת הפרטיות במשרד המשפטים, שהם צריכים לאכוף על מאגרי מידע שהם לא ידלפו לכל מיני מקומות.

יוליה מלינובסקי: זה המקור, זו הבעיה.

יעל כהן-פארן: זה גופים גם מסחריים, לא ממשלתיים.

יוליה מלינובסקי: זה שם.

יוליה מלינובסקי: אם אנחנו נפסיק את הסחר במאגרי מידע, שזה כל גוף עסקי עושה את זה ולא יהיו הפילוגים האלה, זה פשוט יקשה.

<ג'וש גולדשמיד: אגב, זה נכון, ואם יורשה לי משפט.

<ג'וש גולדשמיד: לגבי הרשות לסחר הוגן, שלא הספקנו להרחיב, אולי בהמשך, בעצם ההבדל בין שני הגופים האלה.

<ג'וש גולדשמיד: אחד מטפל בצרכנים, שזה אנחנו, ואחד מטפל בבתי העסק עם אכיפה, שזה הרשות לסחר הוגן ואיך הם אמורים לעבוד ביחד.

אכרם חסון: אוקיי.

אכרם חסון: נמשיך, חברים.

אכרם חסון: יש לנו כאן אדם מכובד.

אכרם חסון: חזי יציג מקרה שהיה עם אביו, אנחנו מבקשים בקצרה, כי אנחנו צריכים לאפשר לכולם.

<חזי דרקסלר: קוראים לי חזי, ג'וש הזמין אותי לפה, הוא מכיר את הסיפור.

<חזי דרקסלר: זה סיפור שהיה עם ההורים שלי, אנשים מבוגרים, לא קשישים, בני 65, חרדים, אבא שלי גם נכה צה"ל, 94% נכות, יש לו נכות שרואים אותה, משהו נראה לעין, זאת אומרת כשהוא מגיע למקום רואים.

<חזי דרקסלר: הם הגיעו לפלאפון לקנות טלפון, בהגדרה הם ביקשו טלפון בלי מסך טאצ', זאת אומרת הכי פשוט שיש.

<חזי דרקסלר: הם יצאו, יש לי פה את החשבונית, 10,554 שקל.

<חזי דרקסלר: מתנות, אני אומר להם.

<חזי דרקסלר: למחרת הגעתי אליהם הביתה במקרה, אבא שלי אמר 'תבוא, יש לנו טאבלט, קיבלנו טאבלט, תביא לילדים'.

יוליה מלינובסקי: בטח, בחינם.

<חזי דרקסלר: פתחתי את החבילה, הייתי בהלם.

<חזי דרקסלר: הבן אדם בקושי מצליח להגיע לאוטו שלו, יש אוזניות ריצה בלוטוס ב-852 שקל.

יוליה מלינובסקי: דוחפים הכול.

<חזי דרקסלר: אין קשר גם בין המוצרים.

<חזי דרקסלר: זאת אומרת לא תגיד הבן אדם הלך, החליט שהוא צריך באוטו, כשהילד הצעיר ביותר שלו בן 30, שני טאבלטים עם מתקנים בשביל ילדים מאחורה עם אוזניות.

אכרם חסון: בוא נשמע, בבקשה, מה עשית ומה התוצאה.

<חזי דרקסלר: התקשרתי למקום, אמרו לי 'אין מתנה, זה לא מתנה, יש חשבונית'.

<חזי דרקסלר: בסדר, גם את החשבונית הזאת, וזו נקודה מאוד חשובה, את זה הוא ראה אחרי שאני ביקשתי מפלאפון את זה.

<חזי דרקסלר: לא נתנו לו בשום שלב שום מסמך.

<חזי דרקסלר: התקשרתי, אמרו 'אין בעיה, הוא יכול להחזיר'.

<חזי דרקסלר: הוא הלך לשם, עכשיו עוד הונאה, יש פה עשרה מוצרים, שלושה מהם זה קיט, שלושה זה בא בקיט, כאילו חבילה.

<חזי דרקסלר: בגלל שפלאפון, מטבע הדברים אחד נפתח, אז לקחו ממנו רק שבעה מוצרים, אמרו לו 'טלפון פתוח אתה לא יכול להחזיר' ועוד שניים שבאים איתם בקיט.

<חזי דרקסלר: בסופו של דבר, בגלל שכתבתי פוסט בפייסבוק שרץ, התקשרו אליי מלשכת מנכ"ל וזה, הם החזירו את הכול.

<חזי דרקסלר: עכשיו, חד משמעית, גם עשרות התגובות שאני קיבלתי, גם בפייסבוק, גם בטוויטר, גם אנשים שמכירים אותי, מדובר בשיטה.

<חזי דרקסלר: בשלב מסוים אמרתי להם שאני מוכן שאבא שלי יספוג את הסכום הזה בתנאי שהם לוקחים את הבן אדם שמכר לו ומעיפים אותו משם, שלא יבוא מחר מישהו רעב ללחם, שזה הכסף של התרופות שלו.

<חזי דרקסלר: והם נתנו לו גיבוי, ואז הבנתי שמדובר בשיטה ובפוסט הזה, משהו כמו 1,000 תגובות, אנשים כתבו, עובד סוציאלי, בן אדם על הספקטרום האוטיסטי, אנשים מבוגרים.

<חזי דרקסלר: הסיפור הזה זו שיטה של חברת פלאפון.

<חזי דרקסלר: יכול מאוד להיות שיש עוד חברות.

אכרם חסון: מאה אחוז.

אכרם חסון: לצערנו גם ראינו את המקרים האלה בטלוויזיה.

אכרם חסון: אנחנו מודים לך שבאת והצגת את המקרה הזה.

אכרם חסון: אנחנו נמשיך הלאה.

יוליה מלינובסקי: אגב, בעסקה לא בתום לב, משטרת ישראל יכולה לעשות?

אכרם חסון: משי, בבקשה, בקצרה.

אכרם חסון: כל אחד דקה, שאנחנו נאפשר לשאר החברים, יש גם עוד נציגי מוסדות שצריכים לדבר.

<יקותיאל משי: שמי יקותיאל משי, עד לאחרונה, ב-20 השנה האחרונות עיתונאי בתחום טיפול בפניות הטיפול.

<יקותיאל משי: יצא לי לטפל, להיות אוזן קשבת ופה ושליח ציבור לאלפי קשישים בישראל, שממש פנו ובדמעות, שאני אציל אותם.

<יקותיאל משי: כל הדוגמאות שנתתם פה אני מכיר לפני ולפנים, כולל שואב האבק, שטיפלתי ב-15,000 שקלים והחזרנו.

<יקותיאל משי: במהלך 20 השנה האחרונות ראיתי הכול, חברות סלולר, חברות סחר, משרדי ממשלה, לצערי.

יוליה מלינובסקי: מה הם מוכרים?

<יקותיאל משי: בירוקרטיה, שאנשים נתקלים בבעיות שונות ואין עם מי לדבר.

<יקותיאל משי: דיברו פה על אכיפה.

<יקותיאל משי: לאחרונה, בחודש האחרון העליתי קמפיין חברתי לרשת, זה סוקר במאקו ובעוד כמה אתרים ושם קראתי לעידוד המעורבות בחייה של האוכלוסייה המבוגרת בישראל.

<יקותיאל משי: מהניסיון שלי היה קשה לי לצפות שמישהו ייקח אחריות ובאמת יטפל בחברה או בנותן השירותים, אז קראתי לכל אחד ואחד שיש לו אבא, אבא, סבא, סבתא, קשישים, מבוגרים, שכן בבניין, תיגשו אליהם, תשאלו לשלומם, תראו אם הם צריכים משהו, תעזרו להם לפענח את חשבון הסלולר שלהם מדי פעם, תגלו אולי, מניסיון, שיש מכשירים שהם לא בבעלותם והם משלמים עליהם, או חבילות גלישה שאני לא יודע מה עושות שם בכלל, שלא קשורות לקשיש בן 80 שלא יודע אפילו איך לפתוח את האינטרנט.

<יקותיאל משי: מגוון דוגמאות.

<יקותיאל משי: או אנשים שמתחזים לנותני שירותים.

<יקותיאל משי: רק אתמול התבשרנו על עוד עובד חברת חשמל לכאורה שהגיע לקשיש הביתה וגנב לו את הכסף.

אכרם חסון: מהניסיון שיש לך, מה ההמלצות שלך, בבקשה?

<יקותיאל משי: יש מגוון המלצות.

<יקותיאל משי: חלק קשורות לחקיקה, חלק, אני אומר עוד פעם, בעיקר לנו כציבור.

<יקותיאל משי: אנחנו צריכים להיות מעורבים יותר בחיים של האוכלוסייה המבוגרת לצדנו.

<יקותיאל משי: כמובן שצריך את החקיקה, אם אני אקח את מערכת המשפט לדוגמה, אז יש דיונים על תרופות מצילות חיים, של קשישים, שיש להם סכסוך עם חברת הביטוח, היא טוענת כך.

<יקותיאל משי: עד שייגמר הדיון או שהוא, לצערי, ימות או שמישהו ירוויח פה.

<יקותיאל משי: בסופו של דבר כשהחברה מגיעה לישורת האחרונה אז היא תשלם, אבל היא סחבה בינתיים את הזמן.

<יקותיאל משי: למה אין קדימות לדיונים שקשורים לתרופות מצילות חיים?

אכרם חסון: אוקיי.

אכרם חסון: אנחנו נשמח אם אתה תגיש לוועדה נייר עמדה, אנחנו ניקח את זה ברצינות, ניעזר בך, בניסיון שלך, זה חשוב לנו מאוד.

אכרם חסון: אנחנו חייבים להתקדם.

<יקותיאל משי: אני אוסיף עוד דבר.

<יקותיאל משי: אני רוצה באמת, אחרי הקמפיין שהעליתי לרשת, פניתי ליושב ראש הוועדה מיקי זוהר, בבקשה לקיים את הדיון, הוא נרתם, הנושא קרוב ללבו ואני באמת מודה לו על הדיון הזה ואני מקווה שזה דיון ראשון שבאמצעותו נוכל להציל עוד קשישים בעתיד.

אכרם חסון: אוקיי.

אכרם חסון: כעת אנחנו נבקש מיעקב, המנכ"ל בארגון הלב, גם בקצרה, בבקשה.

אכרם חסון: אחריו נציגת משרד הכלכלה.

<יעקב סנדלר: לי קוראים יעקב סנדלר, אני מנכ"ל עמותת הלב, זה איגוד העמותות למען הזקן בישראל.

<יעקב סנדלר: אנחנו מייצגים 100 עמותות מקומיות למען הזקן, העמותות האלה מפעילות 20 שירותים והן מפעילות 250,000 קשישים בכל מיני צורות.

<יעקב סנדלר: אני עצמי בן 78 ואני מייצג את כל האנשים שבעצם הם נושא הדיון פה.

<יעקב סנדלר: בפתח הדיון אני רוצה להעביר את הדיון לכיוון אחר, במקום לספר על עוולות, אולי להציע הצעה פרקטית שאנחנו כאיגוד עם חברה התחלנו לעשות את זה ואנחנו תיכף נציג את זה.

<יעקב סנדלר: אבל אני רוצה להגיד שני דברים.

<יעקב סנדלר: האחד, ואני מתחבר למה שאתה אמרת, אנחנו, במקום ערכים מייצרים חוקים.

<יעקב סנדלר: הכול מתחיל בערכים ובבית.

<יעקב סנדלר: אם אנחנו הגענו למצב כזה שאי אפשר לסמוך על אף נותן שירות אנחנו בבעיה ערכית מאוד קשה.

<יעקב סנדלר: לכן קודם כל צריך לדאוג בנושא של הערכים.

<יעקב סנדלר: ובנושא של הערכים, לא יכול להיות שהאנשים הקשישים, אני לא מדבר על אנשים עריריים, אבל לרוב האנשים הקשישים יש ילדים, יש להם בני משפחה, בני המשפחה, איפה האחריות שלהם בתוך העסק הזה?

<יעקב סנדלר: האחריות של בני המשפחה, הם לא יכולים להתנער מזה, הם לא יכולים, בני המשפחה אחראים להורים שלהם כמו שההורים שלהם היו אחראים להם.

<יעקב סנדלר: הם צריכים לדאוג שהם לא ייפלו קורבן לכל מיני נוכלים כאלה ואחרים.

<יעקב סנדלר: אנחנו יצאנו במיזם משותף, שאולי יכסה חלק מהבעיה.

<יעקב סנדלר: אחת הבעיות זה נותני השירותים ולא רק מוכרי השירותים.

<יעקב סנדלר: אנחנו התחברנו לחברת IPS ואנחנו יוצאים באיזה שהוא מבצע שאני אבקש מהמנכ"ל שנמצא פה בקצרה להעלות את המיזם הזה, כשהאחריות שלנו כאיגוד היא בבחירת בעל המקצוע, בחתימה של בעל המקצוע על אמנת השירות, בקביעת המחיר של השירות, ואנחנו מדברים על 40 שירות, ואנחנו נמנה נציב קבילות שדעתו קובעת ומכרעת במידה שיש בעיה בין נותן השירות למקבל השירות.

<יעקב סנדלר: עם כל הכבוד למועצת הצרכנות, אנחנו צריכים להגיע למצב שלמועצת הצרכנות לא תהיה עבודה ולא תהיינה תלונות.

אכרם חסון: אנחנו ניתן לך בסוף.

אכרם חסון: אנחנו נכבד אותך, אבל מאחר שיש אנשים שנרשמו - - - אמרת דברים מאוד חשובים ואנחנו נשמח גם לקבל נייר עמדה שלכם.

אכרם חסון: אתה רשום ואני אתן לך אחרי משרד הכלכלה.

אכרם חסון: בבקשה.

<אניטה יצחק: אוכלוסיית הקשישים היא אכן אחת האוכלוסיות הפגיעות ביותר שיש בציבור שלנו, אנחנו הבאנו איזה שהיא מצגת, אני לא אעבור על הכול, מפאת קוצר הזמן.

אכרם חסון: נמסור אותה, ניתן אותה לאנשים, אנחנו גם קיבלנו אותה.

אכרם חסון: בואי נעבור על הדברים החשובים ביותר ומה המסקנות ומה אתם עושים.

<אניטה יצחק: אוקיי.

<אניטה יצחק: אז עיקרי הדברים הם שהאוכלוסייה הזאת היא אוכלוסייה מאוד פגיעה, גם בסקר שהיה בישראל.

<אניטה יצחק: זו תופעה שקיימת בעולם כולו, זה לא מנחם אותו, אבל בישראל היא קיימת כמכת מדינה.

<אניטה יצחק: בסקר שהיה רק בשנה שעברה 23% מהאזרחים הוותיקים נמצאו נפגעים מה - - -

יוליה מלינובסקי: מה אתם עושים?

אכרם חסון: זה כל אזרח רביעי.

יוליה מלינובסקי: אני מאמינה שזה גם סקר לא מדויק.

יוליה מלינובסקי: אני שוב פעם חוזרת ושואלת את השאלה שלי, יש לך פה אוכלוסייה - - -

<אניטה יצחק: אבל תני לי - - -

יוליה מלינובסקי: לא, אני לא שמעתי את זה מאף אחד, יש הבדל, באוכלוסייה המבוגרת יש גברת שהיא עורכת דין לשעבר, שעדיין יכולה להילחם עם הדבר הזה ויש קשיש בן 80 שאין לו עברית בכלל.

יוליה מלינובסקי: מה אתם, כמשרד ממשלה, עשיתם לאותה אוכלוסייה מאוד מאוד גדולה אחרי 25 שנה - - -

אכרם חסון: בואי נאפשר לה ואחר כך אנחנו - - -

יוליה מלינובסקי: לא, כי כולם עובדים מאוד קשה, משמונה עד חמש, מאוד קשה.

<אניטה יצחק: אבל אם תאפשרי לי, בינתיים לא דיברנו במה עשינו, בינתיים רק אמרנו משהו קטן על התופעה עצמה.

אכרם חסון: בבקשה.

<אניטה יצחק: באשר להיקף ההפרות, הן מאוד מאוד רחבות.

<אניטה יצחק: הרשות להגנת הצרכן בנתה מערכת כוללת לטיפול בסוגיה הזאת שנוגעת במספר מישורים.

<אניטה יצחק: המישור הראשון הוא המישור החקיקתי.

<אניטה יצחק: אנחנו כן נסביר כאן מה עבר לאחרונה ברמת החקיקה על מנת להגביר את ההגנה על האוכלוסייה הפגיעה הזאת.

יוליה מלינובסקי: יש לכם חומר הסברה בשפות?

<אניטה יצחק: סליחה רגע, תני לי רק להגיד את מה אנחנו - - -

יוליה מלינובסקי: אני יכולה לספר לך - - -

<אניטה יצחק: אני מבינה את הקושי, אנחנו דרך אגב רואים את המצוקה כל יום - - -

יוליה מלינובסקי: שאלה, כבוד היושב ראש, האם מדינת ישראל השכילה לעשות חומר הסברה על זכויות בשפות שונות.

אכרם חסון: אנחנו נשמע, זה התפקיד שלה.

<אניטה יצחק: אבל מדינת ישראל השכילה לעשות הרבה דברים.

יוליה מלינובסקי: והערבים גם כן.

יוליה מלינובסקי: אצל ערבים אין קשישים?

יוליה מלינובסקי: והצרפתים?

אכרם חסון: אצל כולם יש, אנחנו לכן נשמע אותה ומה היא מציעה.

<אניטה יצחק: אני לא יכולה להתחרות, אבל אני אפרט כאן אחד לאחד את הדברים שאנחנו עושים, את התכנית הכוללת, מה כבר נעשה ומה על הפרק כרגע.

<אניטה יצחק: אנחנו נתחיל בתחום החקיקה.

<חנה וינשטוק טירי: אוקיי.

<חנה וינשטוק טירי: אני חנה וינשטוק טירי, היועצת המשפטית של הרשות.

<חנה וינשטוק טירי: חוק הגנת הצרכן בעצם קובע הפרות רבות.

<חנה וינשטוק טירי: בשנת 2015 תוקן החוק כך שנוסף סעיף שמדבר על ניצול השפעה לא הוגנת והוא כולל כל מיני חזקות, למשל פניות חוזרות ונשנות, ביקורים חוזרים ונשנים בביתו של הצרכן, מניעה מהצרכן להתייעץ עם מישהו או לעזוב את המקום, ניצול חולשה שכלית, גופנית, או ניצול אי ידיעת השפה.

<חנה וינשטוק טירי: באוגוסט 2016 נכנס לתוקפו תיקון לחוק הגנת הצרכן שמאריך את זכות הביטול ברוכלות ועסקאות מכר מרחוק.

<חנה וינשטוק טירי: כפי שכבר נאמר, הבעיה העיקרית שאנחנו מזהים היא בעיקר בעסקאות רוכלות ומכר מרחוק.

<חנה וינשטוק טירי: נכון להיום, לגבי כל האוכלוסייה, ניתן לבטל עסקאות כאלה תוך 14 ימים, בשיתוף עם חבר הכנסת איציק שמולי אנחנו פעלנו לתיקון החקיקה ולהארכת זכות הביטול לאוכלוסיות הבאות, לקשישים, לעולים חדשים ולאנשים עם מוגבלות.

אכרם חסון: וזה כתוב בכל השפות?

אכרם חסון: יש הסברה בכל השפות?

<חנה וינשטוק טירי: לא, אני עוד לא הגעתי להסברה.

<חנה וינשטוק טירי: יחד עם זאת אנחנו ברשות מבינים שלטפל רק בסוף העסקה, כלומר בזכות הביטול, זה לא מספיק, כי זה לא פותר את הבעיה של הלחץ השיווקי וההטיות וההטרדות והפניות החוזרות והנשנות ולכן אנחנו מתעתדים לטפל גם בשלבים הראשונים לעסקה, בשתי דרכים.

<חנה וינשטוק טירי: אנחנו הפצנו תזכיר חוק שמחייב בעלי עסקים מסוימים, כאלה שעוסקים בשיווק טלפוני, חברות תקשורת וכו', בגלל שזיהינו שיש בעיה של חוסר הלימה בין מה שמבטיחים לך בטלפון לבין מה שאתה מקבל בפועל, וכמו שנאמר, אמרו לה מתנה ובסוף היא מצאה את עצמה בעסקה שהיא מנויה והיא משלמת פר חודש, אנחנו רוצים לחייב את העוסקים להקליט את כל השיחות שלהם, כמובן עוסקים שעושים עסקאות בטלפון.

<חנה וינשטוק טירי: להקליט את העסקאות, להנגיש את העסקאות לצרכנים בצורה פשוטה, כמובן גם אנחנו כרשות אכיפה נוכל לקבל לידינו את כל ההקלטות האלה, כי הרבה פעמים כשאנחנו מקבלים תלונה וזה מילה מול מילה יש קושי אכיפתי.

אכרם חסון: מתי זה יתבצע?

<חנה וינשטוק טירי: כרגע זה הופץ כתזכיר חוק ואנחנו בקרוב נעביר את זה לאישור - - -

אכרם חסון: כמה זמן בערך?

אכרם חסון: אנחנו צריכים לעקוב.

<חנה וינשטוק טירי: אני מניחה שכמה שבועות, אנחנו ממש בעבודה מאוד מאומצת בעניין הזה.

יוליה מלינובסקי: הצעת החוק של יואב קיש.

<חנה וינשטוק טירי: הצעת החוק של יואב קיש לא כוללת את חובת ההקלטה, היא כוללת רק את חובת ההנגשה.

<חנה וינשטוק טירי: אנחנו חושבים שלא מספיק רק חובת הנגשה, כי עוסק יבוא ויגיד 'אני לא מקליט, אם הייתי מקליט הייתי מנגיש'.

<חנה וינשטוק טירי: אנחנו חושבים שצריך להוסיף נדבך נוסף, שזה חובת הקלטה.

<יקותיאל משי: חובת הקלטה, אנחנו פנינו כהצעת חוק וזה ירד.

<חנה וינשטוק טירי: בסדר, אנחנו עכשיו מבקשים לקדם את זה בחקיקה ממשלתית.

<אניטה יצחק: אנחנו הרחבנו את הסוגיה הזאת.

יוליה מלינובסקי: תעני לי, בבקשה, מה עשיתם עם - - -

<חנה וינשטוק טירי: רגע, אני רוצה לדבר על פרויקט נוסף.

יוליה מלינובסקי: לא, סליחה, אדוני, אני צריכה לצאת - - -

<חנה וינשטוק טירי: אין כרגע.

<חנה וינשטוק טירי: בקשר ל - - -

אכרם חסון: חכי, בבקשה.

אכרם חסון: אם חברת הכנסת רוצה לצאת, נאפשר לה.

יוליה מלינובסקי: הנגשת מידע בשפות, לגבי זכויות של הרוכשים.

<חנה וינשטוק טירי: אנחנו תיכף נדבר על ההסברה.

יוליה מלינובסקי: הגיע הזמן לדבר על זה אחרי כל כך הרבה שנים.

<חנה וינשטוק טירי: בסדר, אנחנו נגיע לזה.

אכרם חסון: למה אתם לא משתמשים בשירותים שלנו כוועדה?

אכרם חסון: אנחנו נקדם את הדברים.

אכרם חסון: למה אתם לא מערבים אותנו?

<אניטה יצחק: הצעת החוק עכשיו היא בתזכיר, ברגע שהיא תגיע לכנסת ויהיה צורך בשיתוף של הוועדה אנחנו נשמח לבקש את העזרה של כולכם.

<אניטה יצחק: אנחנו בשלבים מתקדמים של החקיקה הזאת.

<אניטה יצחק: זאת חקיקה אחת.

<אניטה יצחק: החקיקה הנוספת שעומדת על הפרק, היא אמורה למגר את התופעה הזאת.

<חנה וינשטוק טירי: החקיקה הנוספת שאנחנו מתכוונים לקדם זה הקמת מאגר שנקרא do not call list, בעצם אנחנו קוראים לזה 'אל תתקשרו אליי'.

<חנה וינשטוק טירי: זה בעצם מאגר שבא, כמו שאמרנו, צריך לטפל בנושא הזה לא רק בשלבים האחרונים, צריך לטפל גם בשלבים הראשונים ואם אנחנו יודעים או ילד להורה יודע שההורה שלו, כל הזמן מתקשרים אליו וכו', אנחנו מבקשים להקים מאגר שבו ייכנסו למאגר מספרי טלפון של אנשים שלא מעוניינים שיבצעו עימם שיחות שיווק טלפוניות.

<חנה וינשטוק טירי: זה כרגע גם נמצא בשלבים מתקדמים, אנחנו כרגע בוחנים חלופות של איזה מאגר יותר נכון שיהיה, מאגר שאומר 'אסור להתקשר לאף אחד, אלא אם כן הוא מצוי במאגר', או הפוך, 'מותר להתקשר לכולם, אלא אם כן אתה נמצא בתוך המאגר'.

<חנה וינשטוק טירי: אלה הפרויקטים שאנחנו מתכננים.

<חנה וינשטוק טירי: הפרויקטים האלה אמורים לטפל בסוגיה של שיווק טלפוני ושיווק בעקבות של רוכלות ולטפל בכל השלבים של עשיית העסקה, בין בשלב הראשוני ובין בשלב של ביטול העסקה.

<אניטה יצחק: רק אני אציג את כל המכלול, כי אמרנו שאנחנו פועלים בכמה מישורים.

אכרם חסון: כן, אבל יש לנו דקה.

אכרם חסון: אחר כך אם נצטרך תחזרי, אני רוצה לשמוע גם אחרים, אולי תגיבו על הדברים שתשמעו כאן.

<אניטה יצחק: אז אני אגיד רק עוד שני דברים שחשוב שייאמרו כאן.

<אניטה יצחק: הרשות להגנת הצרכן היא באופן יחסי רשות חדשה, היא התחילה לפעול באמצע 2014.

<אניטה יצחק: על השולחן כרגע יש למעלה מ-100 תיקי חקירה שמתנהלים נגד חברות שפגעו בקשישים.

<אניטה יצחק: 40% מתוכן אלה חברות שמיקדו בצורה מאוד שיטתית את העבודה שלהם עם קשישים.

<אניטה יצחק: עלה פה העניין של מאגרי מידע.

<אניטה יצחק: במסגרת פעולות האכיפה שאנחנו מבצעים רתמנו גם את רמו"ט, רמו"ט זה הרשות למידע וטכנולוגיה, שאחראים על שימוש לא חוקי במאגרי מידע, על מנת למגר גם את שורש הבעיה ולא רק את התוצאה הסופית, כמו שאמרה חנה.

<אניטה יצחק: ברמת ההסברה, וזה אחד האמצעים החשובים ליישום החוקים ולהעלאת המודעות, ביוני הקרוב אנחנו יוצאים בקמפיין רחב, ממוקד לאוכלוסיית הקשישים.

<אניטה יצחק: הוא מכוון גם לאוכלוסיית הקשישים עצמה וגם לבני המשפחה שלהם.

<אניטה יצחק: נאמר על בני המשפחה, הם חלק חשוב במיגור התופעה הזאת.

<אניטה יצחק: המטרה בקמפיין הזה, והוא יהיה בשפות, הוא יהיה בטלוויזיה, ברדיו ובמדיות השונות וגם בשפות שונות והמטרה היא לצייד אותם בידע, בכלים ובאופן שבו הם יוכלו להתמודד וגם לפעול בהמשך מול אותן חברות.

אכרם חסון: שאלה, בבקשה.

אכרם חסון: אמרת שנפתחו 100 תיקים בשלוש השנים האחרונות, מה המסקנות?

אכרם חסון: מה נעשה שם?

אכרם חסון: מישהו הובא לדין?

אכרם חסון: שמענו סיפור מזעזע של הבחור כאן שדיבר.

יעל כהן-פארן: וגם אם אתם יכולים לפרסם את שמות החברות שיש נגדן חקירה.

<אניטה יצחק: יש לנו בעיה לפרסם את שמות החברות שיש נגדן חקירה באמצע הליך החקירה, אבל לאחר סיום החקירה אין בעיה לפרסם את השמות.

<אניטה יצחק: חלק כבר פורסם.

<אניטה יצחק: אנחנו הגשנו כתב אישום מאוד חמור נגד חברה, שמה כבר פורסם אז אין לי בעיה גם להגיד, סופר דיל, שמתנהל היום.

<אניטה יצחק: תבענו גם את החברה עצמה וגם מנהלים בחברה על דרך עבודה מאוד שיטתית שבה נפגעו המון אזרחים - - -

אכרם חסון: אבל את מדברת על חברה אחת בלבד, אנחנו שומעים על 40,000 תלונות בשנה.

<קריאה: הם מחליפים בעלויות כל הזמן, אותן החברות.

<אניטה יצחק: אני אומרת, באחרונה, בימים אלה מוגש כתב אישום נוסף.

<אניטה יצחק: מ-40 החברות האלה שכרגע אמרתי שמיקדו את התופעה, 12 חקירות כבר הסתיימו ובימים האלה יישלחו הודעות על כוונת חיוב בגובה של מאות אלפי שקלים וחלק מהן ביותר ממאות אלפי שקלים בגין פגיעה באוכלוסיית הקשישים.

<אניטה יצחק: נעשית עבודה שיטתית רחבה ברשות להגנת הצרכן על מנת לטפל בסוגיה הזאת.

אכרם חסון: יפה, מאה אחוז.

<ג'וש גולדשמיד: אני אתקן, זה לא 40,000 קשישים, זה 40,000 תלונות, מתוכן כ-2,500 - - -

יעל כהן-פארן: כן, 40,000 תלונות.

יעל כהן-פארן: יש לי רק שאלה, מתוך 100 חקירות, היה לי קצת בלבול עם המספרים, 12 הסתיימו ואחת או שתיים, הוגש כתב אישום?

<אניטה יצחק: יש 100 חקירות שבהן צרכנים ותיקים, אזרחים ותיקים, נפגעו.

<אניטה יצחק: בחלקם דרך הפעולה לא הייתה ממוקדת דווקא לאזרחים ותיקים, אבל הם היו שם והם נפגעו וזה חולש כמעט על כל התחומים.

<אניטה יצחק: הרבה מתוכם כבר נסגרו.

<אניטה יצחק: יש כאן מצגת על היקף העיצומים הכספיים שהטילה הרשות, בשנת 2015 מעל ל-17 מיליון, בשנת 2016 מעל 19 מיליון.

יעל כהן-פארן: כמה מזה נגבה?

<אניטה יצחק: אנחנו באחוזי גבייה של 70%, שזה קרוב לרשות אכיפה.

<קריאה: תשאלי כמה הלך לקשיש.

אכרם חסון: חברים, בואו נתקדם.

אכרם חסון: תודה רבה.

<קריאה: יש דברים קשים שמתנהלים ב - - -

אכרם חסון: חברים, אנחנו נשמע את כולם.

אכרם חסון: יש לנו זמן, הנושא הזה כל כך חשוב שאנחנו לא ממהרים לשום מקום, אבל אנחנו רוצים לשמוע את כל המכובדים שהגיעו במיוחד.

אכרם חסון: משטרת ישראל, מה אתם יכולים לספר לנו, בבקשה?

<גדעון גבאי: הטיפול המשטרתי בהונאת קשישים - - -

אכרם חסון: אפשר לדעת כמה תיקים הוגשו?

אכרם חסון: מה הסטטיסטיקה?

אכרם חסון: רק תציג את עצמך.

<גדעון גבאי: אני רק פקד גדעון גבאי ממדור נפגעי עבירה במשטרה.

<גדעון גבאי: אני אציג את הטיפול המשטרתי בהונאת קשישים.

<גדעון גבאי: הטיפול המשטרתי בהונאת קשישים מתבצע באופן נחוש וברגישות רבה ובאופן מקצועי.

<גדעון גבאי: ההנחיות של חטיבת החקירות זה שטיפול בתיקים שבהם הקורבנות הם קשישים צריך לייחס משקל מכריע למאפייני הקורבן ולא לחומרת העבירה בתיקים.

<גדעון גבאי: יש קצינים שהם אמונים על נפגעי עבירה שנמצאים במחוזות, הם עורכים ביקורות חודשיות בחקירות על אופן הטיפול בתלונות קשישים.

<גדעון גבאי: אנחנו פועלים ביחד עם הפרקליטות והתביעות לבקשות מעצר עד תום ההליכים כנגד חשובים במקרים מתאימים.

<גדעון גבאי: לטובת הדיון בוועדה בדקנו ובאמת באופן כללי כל התלונות של מרמה של אנשים שהגישו תלונות, מגיל 65 ומעלה, יש לנו 1,698 תיקים כאלה בגדול, בכל הארץ, 1,326 זה תיקים שמתעסקים במרמה ועושק ויש בסך הכול עשרות בודדות של תיקים שמתעסקים בעושק ממש, כשלמעלה מ-25% מהתיקים מוגשים כתבי אישום בתיקים, תיקים אחרים נסגרים, גם בגלל עבריין לא נודע וסיבות אחרות.

<גדעון גבאי: המשטרה מקיימת באופן עקרוני הדרכות בנושא של קשישים וגם פועלת למנוע הונאות של סייבר ברשת, כמו הונאה שבה מתלונן הוא קשיש.

<גדעון גבאי: זהו, זה מה שיש לנו להגיד.

יעל כהן-פארן: יש פער מאוד גדול בין ה-40,000 ל-1,500.

אכרם חסון: שם זה תלונות.

<גדעון גבאי: אלה התלונות שמגיעות למשטרה.

יעל כהן-פארן: אבל האם אתה חושב שזה נובע, חוסר הפנייה למשטרה, כי לא מאמינים שזה פלילי, שיש פה עושק ממש, או שפשוט - - -

אכרם חסון: אולי חושבים שזה נושא אזרחי.

יעל כהן-פארן: לא, מתוך חוסר יכולת לתפעל ולהתלונן ובכלל חשש אולי - - -

<גדעון גבאי: תלונות של עושק ממש זה בסך הכול תלונות בודדות, יש כמה עשרות בשנה והן מטופלות בצורה יסודית.

יעל כהן-פארן: זה נשמע לי שיש הרבה יותר, אבל הן לא מגיעות למשטרה.

אכרם חסון: חברים, יש לנו סדר, אנחנו נחזור אלייך.

אכרם חסון: יש לנו סדר של חברים.

אכרם חסון: נציגת רשות האכיפה והגבייה, תציגי את עצמך, בבקשה.

<שמרית רגב שרייבר: אני עורכת שמרית רגב מהרשות, הדוברת של הרשות.

<שמרית רגב שרייבר: אני אסביר קודם בקצרה על הרשות.

<שמרית רגב שרייבר: אנחנו יחידת סמך במשרד המשפטים, הוקמנו בשנת 2009, אנחנו מופקדים על שני גופים, על ההוצאה לפועל ועל המרכז לגביית קנסות.

<שמרית רגב שרייבר: ההוצאה לפועל אחראית על אכיפת חיובים שבין אדם לחברו והמרכז לגביית קנסות על אכיפת חיובים למול המדינה.

<שמרית רגב שרייבר: במקרה שלנו, אכן מדובר בתופעה מצערת.

<שמרית רגב שרייבר: אנחנו פוגשים את הקשישים אחרי שנפתח נגדם תיק הוצאה לפועל ומתנהלים נגדם הליכים.

<שמרית רגב שרייבר: בשנת 2014 אנחנו הקמנו יחידה לחייב הנזקק ובמסגרת היחידה הזאת אנחנו מנסים לסייע לאוכלוסיות מיוחדות, בין היתר לקשישים, לפנות לזוכים, לחברות ולבקש מהם להגיע איתם להסדר למחיקת החוב, לתשלום על חשבון החוב ולסגירת התיק.

<שמרית רגב שרייבר: זאת מתוקף היותנו רשות וזה שאנחנו פונים בשם אותם חייבים אז בהחלט בוחנים את המקרים ובאים לקראת אותם קשישים ולעתים גם מוחלים על החוב וסוגרים תיקים.

אכרם חסון: כמה תיקים הגיעו אליכם?

<שמרית רגב שרייבר: ליחידה של החייב הנזקק הגיעו מאות פניות.

<שמרית רגב שרייבר: להגיד לך מספר תיקים ספציפי שטופל, אין לי את הנתונים אצלי, אבל אין ספק שצריך לעשות פעילות מניעתית, שלא יגיעו למערכת שלנו בכלל, זאת אומרת למנוע את זה.

אכרם חסון: מה את מציעה?

<שמרית רגב שרייבר: אני רק יכולה להציע שבמידה שבאמת יש קשישים שכבר נפתח נגדם תיק הוצאה לפועל ומתנהלים נגדם הליכים, הם יכולים לפנות אלינו ליחידה לחייב הנזקק על מנת שנוכל לסייע.

<דוד דהאן: איך הם יכולים לדעת לעשות דבר כזה?

אכרם חסון: למה אתם לא יוצאים בקמפיין, למשל, פרסומי בארץ, שאנשים יידעו מי אתם?

אכרם חסון: אני פעם ראשונה שומע שאתם מטפלים בדברים האלה.

<שמרית רגב שרייבר: בתחומים שונים בתחומי השירות פתחנו חטיבה לשירות לקוחות, אנחנו פתחנו מסלול מזונות.

<שמרית רגב שרייבר: יש הרבה דברים שאנחנו עושים בתחומים שלנו.

<שמרית רגב שרייבר: מבחינת מניעה אין ספק שצריך למנוע את זה, אני פשוט רוצה להביא לידיעת

<שמרית רגב שרייבר: כם שיש לנו יחידה שמטפלת ספציפית בקשישים - - -

אכרם חסון: כל הכבוד, אנחנו מכבדים מאוד, אבל כאשר אנחנו שומעים שיש 40,000 תלונות ומגיעות אליכם מאות סימן שמשהו לא הולך.

<שמרית רגב שרייבר: זה מאות שנפתחים נגדם תיקי הוצאה לפועל, אל תשכח את זה.

<שמרית רגב שרייבר: אני מבהירה שכאשר נפתח תיק הוצאה לפועל ויש חובות, אז אנחנו יכולים לפנות לחברות שפתחו את התיקים ולבקש מהם שימחקו את החובות, שיגיעו להסדר עם החייבים על מנת לסייע להם.

<שמרית רגב שרייבר: אז אני מציעה את האפשרות הזאת לוועדה, אתם יכולים להפנות אלינו קשישים שפונים אליכם, אני מציגה את היחידה הזאת גם בפני המועצה הישראלית לצרכנות.

<ג'וש גולדשמיד: מן הסתם הבעיה היא איך מטפלים בזה רוחבית ולא איך מפנים קשיש כזה או אחר שיטפלו בו.

<שמרית רגב שרייבר: אוקיי, אבל אם אתה מדבר על בעיה שהיא אד הוק, אתם מוזמנים לפנות אלינו.

אכרם חסון: אני חושב וגם מנהלת הוועדה חושבת, היא גם מקשיבה לכם, למה לא לעשות יום עיון אחד כזה ולהביא את כל העמותות, כל מי שמטפל בקשישים, באזרחים הוותיקים, לתת לו את כל המידע והכלים ונתחיל לפרסם כולנו ביחד, שנגיע למאות אלפים או למיליוני התושבים האזרחים שנמצאים.

אכרם חסון: ככה, אם אפשר לעשות קצת כאן וחבר כנסת קצת, זה לא יעזור, אנחנו צריכים לעשות משהו מסיבי רציני.

<שמרית רגב שרייבר: אתם יכולים לעשות יום עיון.

<יקותיאל משי: אומרים במועצה הישראלית לצרכנות שהיו 40,000 פניות, הגיעו ל-1,000 ומשהו למשטרה ומאות - - -

אכרם חסון: זה מה שאני אומר, משהו לא משתלב.

<קריאה: זה צריך להיות בנוי בחוק.

אכרם חסון: חברים, תודה.

<יקותיאל משי: יש חוק שמתנהל עכשיו בוועדת החוקה ואפשר שהם יבואו ויצטרפו לשם.

<יקותיאל משי: למה הם לא מצטרפים?

<ג'וש גולדשמיד: רק חשוב להבהיר במשפט, פעמיים אמרתי, 40,000 פניות זה סך הפניות למועצה לצרכנות ומתוכם רק כ - - -

אכרם חסון: כן, אנחנו יודעים, אמרת 7% או 8%.

<ג'וש גולדשמיד: ואנחנו יודעים שזה קצה הקרחון.

אכרם חסון: אנחנו נמשיך.

אכרם חסון: יהודה כהן, בבקשה.

אכרם חסון: תציג את עצמך, מה אתה עושה?

<יהודה כהן: שמי כהן יהודה, אני מנכ"ל התאחדות קבלני השיפוצים בישראל.

<יהודה כהן: הוזמנתי לפה.

<יהודה כהן: ההבדל בין המועצה וכולם שפונים אליהם, אצלנו פונים לקבלן השיפוצים.

<יהודה כהן: לצערנו נמצאים ונמצאו מספר קבלני שיפוצים שאיך אומרים?

<יהודה כהן: גורמים לעוול לענף.

<יהודה כהן: אתחיל בסיפור קטן, בקצרה, היושב ראש שלנו, ערן סיב, בישיבה בוועדת העבודה והרווחה, העלה ודיבר במפורש, בשנת 2001 פנתה אליו קשישה וסיפרה לו על הונאה של קבלן שיפוצים שגרם עוול לאותה קשישה.

<יהודה כהן: בעקבות אותה הונאה ואותו קשיש הוא הקים את התאחדות קבלני השיפוצים כדי למגר את תופעת החאפרים במדינת ישראל.

<יהודה כהן: אנחנו כהתאחדות פועלים רבות לשמוע, להאזין לאותם רחשים, טיפלנו בלא מעט מקרים של קשישים שנפגעו ובאנו אליהם הביתה, שיפצנו, רתמנו חברות כמו טמבור, כמו בי ג'י בונד או כל החברות האלה, כדי לסייע לנו כדי לפתור את הבעיות האלה.

<יהודה כהן: אנחנו משתדלים להגיע לכל הציבור, הן בטלוויזיה, הן ברדיו, הן בעיתונות המקומית או כל דרך אחרת כדי לצמצם את התופעה של נושא הקשישים.

<יהודה כהן: אנחנו מקווים שבעזרת הכנסת וחבריה נוכל לפעול למסד את הענף, ליצור מצבים שנכנסים אך ורק קבלנים רשומים בפנקס הקבלנים, שנושאים תעודות של חברים וכל שאר הדברים ובצורה כזו תהיה כתובת.

<יהודה כהן: לא יכול להיות שכל מי שאין לו עבודה לוקח שני תאילנדים והופך להיות קבלן שיפוצים, הורס לאנשים, לוקח את הכסף והולך הביתה.

<יהודה כהן: אז אם יעזרו לנו - - -

אכרם חסון: מאה אחוז.

<יהודה כהן: דבר נוסף, בקצרה, חברת הכנסת עליזה התחילה בסיפור עם אבא שלה, אני אתחיל בסיפור שלי.

<יהודה כהן: הבת שלי השתחררה מצה"ל, חיפשה עבודה, היא מצאה מקום בפלאפון, שירות לקוחות, אבל היא באה מחינוך מסוים ומה היא למדה שם?

<יהודה כהן: איך לעבוד על אנשים בעיניים, איך להונות את הציבור, איך למשוך.

<יהודה כהן: חברים, לקח לה חודש וחצי, היא שילמה את הכסף בחזרה לחברת פלאפון ועזבה ואמרה לי 'אבא, אני לא יכולה לעבוד על אנשים בעיניים'.

<יהודה כהן: זו התופעה.

אכרם חסון: תודה רבה.

אכרם חסון: אנחנו נשמח גם לקבל נייר עמדה מסודר ממך לוועדה.

<יהודה כהן: אין בעיה.

אכרם חסון: איתנו גם דוד דהאן, יושב ראש ודובר הארגונים החברתיים בכנסת ואחריו תדבר נציגת האוצר.

<דוד דהאן: תודה רבה, אדוני היושב ראש.

<דוד דהאן: אני רוצה להבהיר, הנושא הזה של ההונאה ומרמה של קשישים ושל נכים ובכלל של כל החלשים במגזרים האלה, מדובר כאן בדבר מאוד קשה שהוא נראה כזה פשוט.

<דוד דהאן: יש פסוק בזוהר שאומר חורבן העולם השלישי, האחרון הזה, לעומת החורבן של בית המקדש הראשון והשני, שהיה על שנאת חינם, יהיה על שני דברים, יהיה על עושק ומרמה של קשישים ועל ריבוי כשפים.

<דוד דהאן: שני הדברים האלה הם דברים שיהרסו אותנו, את העולם הזה.

<דוד דהאן: צריך לשים דגש מאוד קשה וחזק בנושא הזה, לטפל בנושא הזה בכל החומרה.

<דוד דהאן: אני בעצמי, כיושב ראש הארגונים החברתיים בכנסת, אפילו בסופר דיל שהזכירו כרגע כאן, כדי לתעד מקרים שפגעו בזכויות של נכים, שמסרבים לקבל צ'קים של דואר, שלקשישים, לנכים ולכל בעלי הקצבאות יש את זה, אני פשוט נלחמתי כדי לצלם ולתעד את המקרים האלה בסופר דיל והם שברו לי צלע, ממש קפצו עליי ולא נתנו לי לצלם אפילו את המקרה.

<דוד דהאן: הגשתי תלונה במשטרה.

<דוד דהאן: יש דברים ממש קשים, שמעתי עוד הרבה דברים.

<דוד דהאן: צריך לטפל בזה בכל החומרה, כולל אצלם, אני מזמין אותך, שתבואי ותצטרפי לנציגים שלכם בוועדת החוקה, בבנייה של החוק של חדלות פירעון, תוסיפי שם את החלק הזה של הקשישים, הנכים, בעלי הקצבאות, להוסיף את העניין הזה, טיפול מיוחד לנושא הזה.

<דוד דהאן: לא יכול להיות שיבואו אליכם ואת לא תדעי איך לטפל ואת מביאה את זה כאן ובחוסר אונים, זה נזרק באוויר, אפילו אי אפשר לדעת איך להגיע לזה.

אכרם חסון: תודה, דוד.

אכרם חסון: נציגת האוצר, בבקשה.

<ליאת שטרק: אני עורכת דין ליאת שטרק ברשות שוק ההון, ביטוח וחיסכון, לא משרד האוצר, אלא רשות שוק ההון.

<ליאת שטרק: בהקשר למה שנאמר כאן אני רוצה להגיד שלפני למעלה משנה אנחנו הסדרנו את נושא הצירוף לביטוח.

<ליאת שטרק: הרשות פרסמה חוזר שמסדיר את כל תהליך הצירוף לביטוח, מתייחס לחובת חברת הביטוח וסוכן הביטוח להתאים את המוצר הביטוחי למועמד לביטוח, מסדיר באופן ספציפי וממוקד את נושא שיווק הביטוח היזום.

<ליאת שטרק: הם התייחסו כאן למקום שהחברה פונה למבוטח, המועמד לביטוח, בעצם חלות עליה חובות מיוחדות לעניין השיווק היזום, בהקשר זה היא חייבת להתייחס למאפייני המועמד לביטוח, גם לגיל שלו, גם לצורך שלו, על החברה מוטלות לקראת כריתתו של חוזה ביטוח ומעבר לצורך לקבל את הסכמת המבוטח גם נקבעו חובות לעניין תיעוד הליך הצירוף בכללותו.

<ליאת שטרק: רשות שוק ההון עורכת ביקורות לעניין יישום החוזר בכל ענפי הביטוח, גם בענפים ספציפיים, אם זה תאונות אישיות ואם זה בענפים נדרשים.

<ליאת שטרק: מעבר לזה ולשאלה שהוצגה בפנינו, חשוב לי להדגיש שהרשות מבררת תלונות ציבור בתחום הביטוח, הפנסיה והגמל.

<ליאת שטרק: אנחנו מקבלים אלפי פניות מהציבור.

<ליאת שטרק: בהקשר של קשישים מתקבלים, אפשר לומר, פניות בנושא ביטוח סיעודי, ביטוחי בריאות, והפניות האלה מטופלות באופן - - -

אכרם חסון: באחוזים קטנים או באחוזים גבוהים?

<ליאת שטרק: ביטוח סיעודי, אני יכולה להגיד שמתקבלות מדי שנה כמה מאות פניות, אבל זה באמת פניות שפחות עוסקות במה שדובר כאן בנושא של רכישת מוצר ביטוחי, אלא יותר בנושא של מיצוי זכויות מכוח פוליסות סיעוד, שזה קצת פחות רלוונטי לענייננו.

<ליאת שטרק: בכל הנושא של צירוף לביטוח, כשאנחנו נתקלים בתופעה אנחנו עורכים ביקורות ומטפלים גם בפניות פרטניות.

אכרם חסון: מאה אחוז.

אכרם חסון: תודה רבה.

אכרם חסון: נציגת משרד העבודה והרווחה.

אכרם חסון: תציגי את עצמך, גברתי.

<פאני יוז: שמי פאני יוז, אני סגנית מנהלת השירות לאזרחים ותיקים במשרד הרווחה.

<פאני יוז: אחד הדברים לאור הדיון הזה, קודם כל אני רוצה לומר שאני שמחה שבאתי לדיון הזה כי למדתי בו הרבה דברים.

<פאני יוז: אם אני למדתי בו, אני מניחה שהציבור הרחב אכן לא יודע.

אכרם חסון: נכון.

<פאני יוז: ממש העניין הזה של מידע.

<פאני יוז: אני לא יודעת כמה פעמים העלמת המידע היא מכוונת או בתום לב.

<פאני יוז: שמו פה דגש הדוברים על הקטע של הענישה ומספר הפגיעות וכן הלאה.

<פאני יוז: לפי דעתי בחקיקה אנחנו בראש ובראשונה צריכים לדבר על רמת מניעה.

<פאני יוז: אני, בגילי, שגם אני רומיתי, היה לי מאוד קשה להתמודד מול הרמאים, קל וחומר זקנים.

<פאני יוז: זקנים לא יתמודדו, זקנים לא יפנו לשום רשות - - -

יעל כהן-פארן: אזרחים ותיקים.

<פאני יוז: אזרחים ותיקים.

<פאני יוז: אני אוהבת את המילה זקן, למרות שהשר שלי מחייב אותי להגיד אזרח ותיק.

יעל כהן-פארן: החלטנו לשנות אותה פה, אז בואו נכבד.

<פאני יוז: לא, אני חושבת שהמילה זקן היא מאוד מכובדת, מילה יפה מאוד, מהמקורות, אבל אני מכבדת את רצונו של השר.

יעל כהן-פארן: לא, גם היו אנשים שלא חשו איתה בנוח.

<פאני יוז: אוקיי, אז אזרחים ותיקים.

<פאני יוז: מה שאני רוצה לציין, שיש כמה פעולות שאני הייתי ממליצה ללכת עליהן, ואני מדברת ברמת מניעה.

<פאני יוז: כל הרשויות שקמו ויקומו, הן לא יפתרו את הבעיה של הזקנים, כי שוב אני חוזרת ואומרת שהאזרחים הוותיקים, הם לא יילכו ויתלוננו.

<פאני יוז: אין להם את הכוח הפיזי, אין להם את הכוח המנטלי.

<פאני יוז: לא ייתכן גם מצב שחברות שכאלה ירמו אנשים מבוגרים שיש להם אפוטרופוס והם ייצאו ככה.

<פאני יוז: לפי דעתי החקיקה צריכה להיות, 'אם פניתם לאנשים מבוגרים, אם פניתם לאנשים דמנטיים, אם פניתם לאנשים שכאלה', בלי שום רשות מאלה שיושבים פה ועם כל הכבוד להם, הם פשוט יהיו מחויבים בדין.

<פאני יוז: אין החמרה בענישה.

<פאני יוז: גם ענישה, כל החברות האלה שכבר דנו בהן, אני לא יודעת מה ייצא מזה.

<פאני יוז: אם הם יידעו שהם יהיו חייבים להחזיר ויהיו חייבים בקנסות מאוד מאוד גדולים זה יהיה ברמה של מניעה.

<פאני יוז: ודבר אחרון זה באמת, כל האזרחים הוותיקים נמצאים במרכזי יום, בבתי אבות, במועדונים של ויצ"ו ונעמ"ת וכו' וכו', אתם יודעים איפה הם נמצאים, אז לפי דעתי, ואני מקבלת את מה שחבר הכנסת אמר, שכן יש לנו את האפשרות להעביר ימי עיון והדרכה לאנשים האלה.

<פאני יוז: זה מידע שחשוב שהם יידעו אותו על מנת שיעשו בו שימוש, הם ובני המשפחה שלהם.

יעל כהן-פארן: יש לכם תכניות כאלה במשרד הרווחה?

<פאני יוז: ממש לא.

יעל כהן-פארן: אז אולי זה המקום?

<פאני יוז: זה מידע שהוא לא בידיים שלנו - - -

<קריאה: אבל אנחנו נשמח לשתף פעולה ולהעביר.

אכרם חסון: חברים, בואו נתקדם.

אכרם חסון: אנחנו חוזרים למנכ"ל שמואל, בקצרה, בבקשה, ואחרי זה נדבר עם הנציגה של המשרד לשוויון חברתי.

<אלי שמאלי: שלום, שמי אלי שמאלי, אני מנכ"ל חברת IPS projects, אנחנו פתחנו במיזם חברתי עסקי, למנוע את ההונאה אי אפשר, אבל למזער את התופעה הזאת, אנחנו מגייסים לנושא הזה טכנולוגיה.

<אלי שמאלי: קודם כל מבחינה מנהלתית, כמו שאנחנו עשינו עם מר יעקב סנדלר - - -

אכרם חסון: אתם עושים את זה בהתנדבות?

<אלי שמאלי: לא, אנחנו עושים את זה ברמה העסקית.

<אלי שמאלי: אנחנו למעשה מחשבנו את כל הארץ, אנחנו איתרנו את כל היישובים בארץ ישראל ויצרנו קשר לוגי בין כל היישובים על מנת לאפשר לאותו אדם שמתקשר, נגיד מקרית שמונה, את האינסטלטור בנקודת המפגש הכי קרובה שלו.

<אלי שמאלי: אנחנו מגייסים טכנולוגיה עילית של זיהוי קולי, זה אומר - - -

אכרם חסון: אבל יש לכם בקרה על האנשים שם?

אכרם חסון: אם אתם מגייסים, איך אתם יודעים מי האנשים שם?

<אלי שמאלי: אתה תקבל תשובה.

<אלי שמאלי: בטכנולוגיה שלנו אנחנו למעשה מאפשרים לזקן לחייג כוכבית 2257, או לחיצה על הסלולר והוא שומע קול, 'שלום, אני כוכבית הזהב לבעלי מקצוע, איזה שירות אתה מבקש?

<אלי שמאלי: ' הוא אומר לו אינסטלטור, שואל אותו באיזה יישוב, אומר לו בקרית שמונה, המערכת רצה באופן אוטומטי ומנסה לאתר את בעל המקצוע הראשון.

<אלי שמאלי: אם הראשון תפוס היא רצה לשני, אם השני תפוס היא רצה לשלישי, היא מאתרת בעל מקצוע ומה שאנחנו עושים אחרי זה, 90 שניות אחרי אנחנו בודקים עם הקשיש, גם באמצעות מענה קולי, האם הביקור תואם, אם לא תואם המערכת רצה אוטומטית ומחפשת את בעל המקצוע הבא.

<אלי שמאלי: את בעלי המקצוע אנחנו מאתרים וממיינים באמצעות שאלון שערכנו יחד עם ארגון הלב.

<אלי שמאלי: בעל המקצוע צריך להיות כזה שקודם כל אין לו רישום פלילי, בעל המקצוע צריך להראות לנו תעודות הסמכה שהוא בעל מקצוע, בעל המקצוע צריך להראות לנו שיש לנו ניסיון בתחום.

אכרם חסון: הוא מציג לכם תעודת יושר מהמשטרה?

<אלי שמאלי: הוא מציג לי תעודת יושר מהמשטרה, הוא חותם על אמנה שאנחנו קבענו.

<אלי שמאלי: בנינו מחירון מוסכם, אין מצב שהקשיש ישלם מחיר שהוא מעבר למחירון שאנחנו בנינו.

<אלי שמאלי: איתרנו 42 בעלי מקצוע יחד עם איגוד הלב, זאת אומרת באמצעות המענה הקולי הוא יכול לבקש חשמלאי, אינסטלטור וכיוצא באלה.

<אלי שמאלי: אנחנו אחרי שעה מתקשרים עוד פעם ומבקשים לדעת עוד פעם אם הביקור תואם, אחרי ארבע שעות אנחנו מבצעים תקשורת נוספת על מנת לוודא שאכן האינסטלטור הגיע.

<אלי שמאלי: אם הוא לא הגיע אנחנו מבצעים בדיקה אחרי 8 שעות, בדיקה אוטומטית, יזומה, לוודא שבעל המקצוע סיים את עבודתו.

<אלי שמאלי: על מנת לפקח ולבקר, כמו שביקשת, אנחנו נגייס מתוך העמותות את אבות הקהילה, אנחנו נשלם להם שכר על מנת לבצע את הבקרה ואת הפיקוח בקרב הקהילה.

<אלי שמאלי: למה אנחנו עושים את הדברים האלה?

<אלי שמאלי: אנשים לא דיברו על זה, אבל אף זקן לא יפתח את הבית אם הוא לא מכיר את המישהו הזה שייכנס אליו.

<אלי שמאלי: אז אנחנו סומכים על אב הקהילה - - -

<קריאה: פותחים את הבית לנציגי ביטוח לאומי, ל - - -

<קריאה: הם כל כך אדיבים, שם הם נופלים.

<אלי שמאלי: אנחנו מגייסים את אבות הקהילה מתוך העמותות ואב הקהילה למעשה מבקר בכל אותם מקרים לוודא ש - - -

אכרם חסון: זה כולל את כלל האוכלוסייה בארץ?

אכרם חסון: אני למשל מדלית אל כרמל, השירות הזה ניתן גם בדלית אל כרמל?

<אלי שמאלי: השירות יינתן בדלית אל כרמל, השירות יינתן בכל הארץ.

<אלי שמאלי: אנחנו איתרנו 266 יישובים בארץ, קישרנו אותם לוגית אחד עם השני על מנת לאפשר לך את האינסטלטור בדלית אל כרמל וכיוצא באלה.

אכרם חסון: מאה אחוז, תודה רבה.

אכרם חסון: נציגת המשרד לשוויון חברתי.

<עירית גוטמן: אני מנהלת את מוקד כוכבית 8840 לפניות אזרחים ותיקים, מוקד שהוקם ב-2008 ופועל כבר תשע שנים.

<עירית גוטמן: המטרה שלו היא ליידע את האזרחים הוותיקים לגבי מכלול הזכויות, השירותים, ההטבות שמגיעות להם ואנחנו גם מסייעים להם במימוש הזכויות מול הגופים השונים, בין השאר אנחנו גם מקבלים, במהלך השנים האחרונות, פניות של אזרחים ותיקים בנושא צרכנות.

<עירית גוטמן: במהלך 2016, למשל, קיבלנו 500 פניות, מתוכן כ-100 נגעו לכל הנושא של ניצול צרכנים והונאות.

<עירית גוטמן: כל המקרים שהוזכרו פה, אנחנו מכירים את כל המקרים האלה מדיווחים של אזרחים ותיקים למוקד, חיובים בכרטיסי אשראי, של מוצרים שלא צריכים, של הטעיה, של ניצול תמימות.

<עירית גוטמן: הזכירה נציגת האוצר את הנושא של הביטוח, גם ביטוח של מוצרי חשמל, קיבלנו דיווחים על חיוב של קשישים באופן חד צדדי, מתמשך, לא תמיד תוך כדי קבלת הסכמה מדעת וללא גילוי נאות, התעלמות מבקשות לביטול, ניצול אזרחים ותיקים שסובלים מאלצהיימר או ירידה קוגניטיבית ולא מסוגלים להפעיל שיקול דעת, דלייה של פרטי כרטיס אשראי בעורמה, בתואנה שרק רוצים לבדוק אם המספר תקין וכל מה שנזכר פה.

<עירית גוטמן: אנחנו במוקד קודם כל מדריכים את האנשים איך לפעול מבחינה חוקית, מסבירים להם, נותנים להם את כל המידע.

<עירית גוטמן: יש מקרים שבהם אנחנו מתערבים באופן ישיר, בשיחות ועידה לפעמים מול חברות של שיווק ישיר, ויש מקרים שבהם הצלחנו באמת להביא להחזר כספי.

<עירית גוטמן: יש מקרים שאנחנו מפנים למועצה הישראלית לצרכנות, לסיוע משפטי, לעזרה בהגשת תביעות קטנות בסיוע שי"ל של משרד הרווחה, או שאנחנו מפנים לטיפול הרגולטור בנושא כל מה שקשור לחברות הסלולר והתקשורת.

יעל כהן-פארן: יש לי רק שאלה קטנה, איך זה שמדובר במועצה לצרכנות בסדר גודל של 3,000 תביעות, בוא נגיד, מתוך ה-40,000 מקשישים ואליכם מגיעים רק 100.

יעל כהן-פארן: יש פה איזה שהוא פער, האם לא יודעים על המספר - - -

אכרם חסון: אנחנו תיכף נדבר על זה.

אכרם חסון: אני חושב שיד שמאל לא יודעת מה עושה יד ימין, אין שיתוף פעולה בין משרדי הממשלה, יש לי את הרושם שהאזרח הולך לאיבוד בין כל המערכות ולכן גם אין את הקשר הזה, אחד לא יודע מה עושה השני.

אכרם חסון: אנחנו נדבר בסוף על הדברים האלה.

<עירית גוטמן: שכחתי עוד משהו קטן, הנגשה של שפות.

<עירית גוטמן: אנחנו נותנים מענה בעברית, רוסית, ערבית, אמהרית.

אכרם חסון: יפה.

אכרם חסון: נציגת המוסד הביטוח הלאומי נמצאת כאן?

אכרם חסון: יש עוד נציגים או נציגות ממשרדי הממשלה?

אכרם חסון: יש עוד מישהו שרוצה לדבר?

אכרם חסון: חברות הסלולר כאן?

אכרם חסון: יש?

אכרם חסון: או שאתם לא רוצים לדבר?

אכרם חסון: עידו, תציג את עצמך, בבקשה, האם אתה מכיר את המקרים האלה ולמה רוע הלב הזה בחברות הסלולר?

<עידו רוזנברג: אני רוצה להתייחס, לצערי, חזי שהיה כאן, מצא לנכון להגיד את דבריו ולצאת.

אכרם חסון: תציג את עצמך, מאיזה חברה ו - - -

<עידו רוזנברג: שמי עידו רוזנברג מחברת פלאפון.

<עידו רוזנברג: המקרה שהוצג כאן, ולמען הצדק והסדר של הדברים, או כפי שהוא הוצג, לא תואם את מה שאירע בפועל והעדות לכך פשוטה מאוד.

<עידו רוזנברג: כפי שציינו פה לא מעט אנשים, חלק מהמאמצים שפלאפון משקיעה בביצוע של עסקאות נכונות, ראויות, הן ביחס לקשישים, אוכלוסייה מבוגרת, והן בכלל ביחס לכל אוכלוסייה בארץ.

<עידו רוזנברג: חלק מהמאמץ שלנו מושקע בדרך של הקלטת חלק גדול מהעסקאות, וזאת באמת על מנת שיהיה נוח לתעד.

<קריאה: רק צריך צו בית משפט להוציא.

<עידו רוזנברג: זאת על מנת שאפשר יהיה, ברגע שתיעדנו את הדברים, להוכיח אותם.

<עידו רוזנברג: לצערי במקרה שתואר כאן קודם חלק מהעובדות לא נאמרו כפי שהן מופיעות בהקלטה.

<עידו רוזנברג: לצורך הדוגמה, העסקה, לא הוסבר ללקוח שמדובר בעסקת קבלת מתנות, נהפוך הוא, הדברים מאוד מאוד ברורים בהקלטת השיחה.

<עידו רוזנברג: לדעתי חזי אפילו קיבל לשמוע אותה, משום מה הוא לא התייחס לזה כאן.

<עידו רוזנברג: לצערי, עוד פעם, הוא הלך כי הייתי שמח לדבר איתו באופן אישי.

אכרם חסון: בוא נעזוב את המקרה, אנחנו מדברים באופן כללי על הרבה קשישים שמרמים אותם.

<עידו רוזנברג: כרצונך, רק הייתי מעוניין להמשיך, מכיוון שנאמרו פה - - -

אכרם חסון: אתה חושב שזוג קשישים שחי מ-5,000-6,000 שקל צריך להזמין חבילה כזאת ב-12,000 שקל ועוברים על זה ככה והכול בסדר?

<עידו רוזנברג: קודם כל אף חברה לא עוברת לסדר היום על שום דבר כמו זה.

<עידו רוזנברג: בסופו של דבר המחויבות היא להסביר ללקוח, לשמוע אותו, לשמוע את צרכיו, להסביר לו מה הוא רוכש, להסביר לו מה המחיר, מה העלות וברגע שיש מפגש של רצונות והלקוח מביע את רצונו, חותם על מסמכים, מקבל את המסמכים לידיו ומקבל את המוצרים אפשר להגיד שהעסקה היא עסקה נכונה.

<עידו רוזנברג: יש אנשים שלהם עסקה ב-1,000 שקל היא עסקה יקרה מדי, יש אנשים שעסקה ב-100 שקלים ויש אנשים שעסקה - - -

אכרם חסון: כמה תלונות מקבלת פלאפון בשנה מהציבור בארץ?

<עידו רוזנברג: אין לי נתונים על כלל התלונות, אבל אני יודע להגיד דבר מאוד מאוד ברור.

<עידו רוזנברג: מאז שתוקן החוק שמאפשר לאזרחים ותיקי מגיל 65 לבטל עסקה, כמו שנאמר פה, במשך ארבעה חודשים ולא במשך 14 יום, לא חל שום שינוי בהיקף התלונות.

יעל כהן-פארן: זה כבר הבנו, שאנשים לא מכירים את החוק הזה.

<עידו רוזנברג: חלקם - - -

<קריאה: - - - הטאבלטים - - - לא מקבל את זה בחזרה.

<עידו רוזנברג: לא, אז אתה טועה.

<עידו רוזנברג: תרשה לי לתקן אותך - - -

<דוד דהאן: אני מכיר את הסוגיה הזאת טוב יותר.

<דוד דהאן: יש תקדים של בית משפט, שפסק נגדם בנושא הזה, 50,000 שקל נגדם בתביעת נגד.

<דוד דהאן: אני מכיר את הנושא הזה טוב, אני בעצמי אפילו הייתי בסיפור הזה.

<עידו רוזנברג: מכיוון שאני לא יודע על איזה מקרה אתה מדבר.

<דוד דהאן: יש לי את התקדים המשפטי, יש לי את הכול.

אכרם חסון: חברים, יש לנו עוד נציגים.

אכרם חסון: בבקשה, תקצר, יש לך חצי דקה.

<עידו רוזנברג: כפי שציינתי, בעסקה הספציפית הזו שהוזכרה המחיר נמסר ללקוח, לא נמסר לו שזה חינם, עברו איתו על המחירים של הפרטים השונים והוא קיבל הנחה במסגרת זה שהוא ידע שזה לא בחינם והעסקה נחתמה והמסמכים נמסרו לו.

<דוד דהאן: זה לא נכון, הציעו במתנה ואחר כך חייבו את - - -

אכרם חסון: תודה רבה.

אכרם חסון: הנציג של הוט מובייל?

אכרם חסון: יש נציג?

אכרם חסון: פרטנר, יש נציג?

<אורן שירזי: אין לנו מה להוסיף מעבר לדברים שנאמרו.

אכרם חסון: אוקיי.

אכרם חסון: יש מישהו שרוצה להוסיף משהו שלא שמענו?

<יקותיאל משי: אני רוצה רק להוסיף, זה לא נמדד בכסף.

<יקותיאל משי: בסופו של דבר זה לא הכול כסף, אנחנו דנים פה כאילו הקשיש או האזרח הוותיק הפסיד כסף.

<יקותיאל משי: זה לא כסף, המצב שאנשים נקלעו אליו פגע להם בבריאות, לעתים במקרים של שבץ, אני יודע על מקרים רבים שאנשים נזקקו לטיפולים רפואיים בגלל וכתוצאה מהסיפורים הקטנים האלה שלא היה להם למי לפנות.

אכרם חסון: תודה רבה.

אכרם חסון: הערה, בבקשה.

<יהודה כהן: התאחדות בעלי האולמות מבקשת פה את הוועדה ואת חברי הכנסת, אנחנו יוזמים הצעת חוק, פעם ראשונה שקבלן שיפוצים שנכנס לבית, מסיים את העבודה, הוא חייב לתת אחריות שנה על העבודה.

אכרם חסון: אמרתי, אנחנו מבקשים מכם שתגישו נייר עמדה מסודר כדי שנוכל להתייחס.

<יהודה כהן: דבר כזה, שלא יהיה מצב כזה שיוצא קבלן שיפוצים, סוגר את הדלת, אומר להתראות - - -

אכרם חסון: מאה אחוז, תודה רבה.

אכרם חסון: נציגת משרד הכלכלה, בבקשה.

<חנה וינשטוק טירי: הרשות להגנת הצרכן.

<חנה וינשטוק טירי: אני רק רוצה לציין שנושא ההסברה, דיברנו בעיקר על חקיקה ואכיפה, אבל גם נושא ההסברה מאוד חשוב לרשות וכבר דובר על כך שחסר מידע.

<חנה וינשטוק טירי: אנחנו גם משתתפים בכנסי הסברה לאוכלוסיית הקשישים ומכיוון שאנחנו לא יכולים להגיע לרחבי הארץ ולכל המקומות שבהם יש אוכלוסייה של קשישים אנחנו מגבשים - - -

אכרם חסון: למה?

אכרם חסון: קשה לצאת בקמפיין ארצי?

<חנה וינשטוק טירי: חוץ מהקמפיין אנחנו גם מגבשים נכון להיום מערכי הדרכה ייעודיים לקשישים, אנחנו בשלב של מכרז וחברה שתגבש לנו מערכי שיעורים שאותם אנחנו נוכל לחלק לבתי אבות, לקליניקות, לעמותות, למשרדים.

<חנה וינשטוק טירי: כל מי שיש לו מגע עם אוכלוסיית הקשישים כדי באמת להסביר להם על הזכויות שלהם, לתת להם טיפים איך לכרות עסקה בצורה נכונה וכו'.

אכרם חסון: תודה רבה.

<תקוה מריומה: אני הנציגה של 'כן לזקן', כוכבים 2284.

<תקוה מריומה: אנחנו מקבלים למעלה מ-6,000 פניות בשנה, רובן בנושא של צרכנות, דוגמה אחת הבאתי כאן, פונים אלינו ואנחנו עונים גם ברוסית וגם בעברית, תקופה מסוימת ענינו גם בערבית.

<תקוה מריומה: אז אפשר לפנות אלינו ואנחנו פועלים בשירותי הלקוחות של כל הארגונים - - -

אכרם חסון: תודה רבה.

אכרם חסון: יש לנו עוד שני דוברים, כל אחד חצי דקה ומסכמים.

אכרם חסון: מנכ"ל המועצה, רצית לסכם, בחצי דקה.

<ג'וש גולדשמיד: אני אומר במשפט לגבי הרשות לסחר הוגן והגנת הצרכן והמועצה לצרכנות.

<ג'וש גולדשמיד: בעצם הרשות היא גוף של משרד הכלכלה, המועצה לצרכנות היא חברה ממשלתית.

<ג'וש גולדשמיד: דיבר על כך הרבה מבקר המדינה בדוחות שונים שלו, אבל היה בזה הרבה מאוד היגיון, גם שם נכנס מנהל רשות חדש לפני אני חושב כחודש - - -

<קריאה: וחצי.

<ג'וש גולדשמיד: נפגשתי איתו בשבוע שעבר ואנחנו בין השאר סיכמנו להתחיל שיתופי פעולה גם ברמה התוכנית, למי פונים, איזה אוכלוסיות מוחלשות יש, איזה באגים יש, איזה כשלים, איזה עוולות, וגם ברמה אסטרטגית, כולל נושאים של חקיקה מצד אחד, תובענות ייצוגיות מצד שני וכדומה.

<דוד דהאן: אני רוצה להגיב על הנושא של חברות הסלולר.

<דוד דהאן: להוביל ביחד איתכם, עם הרשות להגנת הצרכן, וכאן עם חלק מהוועדה, להוביל קמפיין של תביעה ייצוגית.

<דוד דהאן: יש תקדים משפטי של 50,000 שקל על כל הרמאות הזאת וההונאה הזאת שהם עשו כלפי כל הקשישים והחלשים למיניהם, בעלי הקצבאות למיניהם.

<דוד דהאן: הם עשו את הרמייה של כאילו במתנה הם נותנים משהו ואחר כך הם חייבו את כולם, ויש תקדים משפטי של 50,000 שקל שחייבו אותם.

<דוד דהאן: תביעה ייצוגית נגד כל החברות האלה שעסקו בנושא הזה.

<חזי דרקסלר: מכיוון שהנציג של פלאפון פה חושב שההורים שלי - - -

אכרם חסון: לא משנה, הוועדה לא דנה במקרים פרטיים.

אכרם חסון: אנחנו שמענו אותך, שמענו אותו.

<חזי דרקסלר: אני לא מדבר על משפט פרטי, אני רק אומר משפט אחד.

<חזי דרקסלר: מכיוון שהוא מאשים לקוחות שלו שהם שקרנים, אני מציע לכל אחד פה שיפתח את הטלפון שלו, ייכנס לפייסבוק של פלאפון, פוסטים בדף, יראה שם מאות תלונות ואז יבין באיזה סדר גודל מדובר.

אכרם חסון: תודה רבה.

אכרם חסון: חברים, לפני שמנהלת הוועדה תסכם ותגיד את המסקנות שלנו ומה אנחנו מציעים, אנחנו ניתן לה את הכבוד שהיא תקריא את זה, אני רוצה להגיד לכם, עוד פעם אנחנו מגיעים לדיונים ואנחנו רואים את האכזבה הגדולה שיש גם לנבחרי הציבור, אנחנו שמענו הרבה נציגים מכובדים מכל מיני משרדים ורשויות ועמותות, אין שום שיתוף פעולה, אין ידע.

אכרם חסון: למרות שמושקע כאן קצת וכאן קצת וכאן קצת, אבל בסופו של דבר זה נשאר קצת ולכן האזרח הפשוט בסופו של דבר נפגע בצורה קשה מאוד.

אכרם חסון: אנחנו צריכים למצוא את הנוסחה, לאחד את כל הכוחות, לאחד את כל המידעים האלה ולצאת בקמפיין יותר רציני, יותר אחראי, להגיע לכל בית, להגיע לכל מוסד ולשפר את השירות, אחרת לא עשינו שום דבר.

<יקותיאל משי: סליחה, אדוני היושב ראש, הצעה לסיום, אם אפשר, ממש 20 שניות.

אכרם חסון: אתה עיתונאי לשעבר, לא נוכל להתווכח איתך.

אכרם חסון: בבקשה.

<יקותיאל משי: אנחנו כל הזמן דנים פה על הנושא שהקשישים יבואו ויטלפנו אלינו ואיך נגיע אליהם וקמפיינים שונים והכול, אם אנחנו לא נגיע אליהם, כמו שראינו ביום השואה, שהניצולים לא ממצים את הזכויות שלהם, אנחנו צריכים להגיע אליהם.

<יקותיאל משי: ההצעה שלי, שירות אזרחי בנושא הזה, להכשיר אנשים שייצאו לבתים של הקשישים, יישבו איתם, לא לחכות שהם יגיעו אלינו וככה נוכל להגיע לכל אחד ואחד.

<קריאה: הם לא יגיעו, ברור.

אכרם חסון: אנחנו מבטיחים לקיים דיון המשך בעתיד, אנחנו נעלה את שאר הדברים, נשמע ונתקדם.

<קריאה: תוספת קטנטונת.

<קריאה: אולי ללמד את החברות הגדולות שנמצאות כאן, אנחנו לקחנו החלטה שחלק מההכנסה שלנו אנחנו נפריש לטובת אותו ציבור שנזקק לדברים האלה.

יעל כהן-פארן: במקרה של החברות הגדולות זה, אתה יודע, נקרא green-wash, אז עדיף ש - - -

אכרם חסון: חברים, המסקנות מהדיון הזה, שכמובן ערכה אותן מנהלת הוועדה ואנחנו מודים לה בשם כולנו.

אכרם חסון: הוועדה תפעל להרחבת החקיקה לעניין הארכת זמן ביטול עסקה לאזרחים קשישים העומדת כיום על ארבעה חודשים מעל גיל 65.

אכרם חסון: הוועדה תפעל להרחבה מעל תקופה זו ולתיקונים נוספים.

אכרם חסון: בי"ת, הוועדה תפנה לשר הכלכלה האמון על הרשות להגנת הצרכן וסחר הוגן ולשר התקשורת ותקרא להפעיל את סמכותם ולפעול להרחבת האכיפה ולהגברתה על פי החוק.

אכרם חסון: כמו כן הוועדה תדרוש לפעול באופן מיידי להגברת ההסברה ולהנגשת המידע בכל השפות לגבי זכויות רוכשים.

אכרם חסון: הוועדה מבקשת מהרשות להגנת הצרכן את תזכיר החוק לסוגיית ההקלטות שדובר כאן.

אכרם חסון: גימ"ל, הוועדה תפנה לשרת המשפטים, האמונה על הרשות למשפט, טכנולוגיה ומידע, שהוקמה ב-2006, הרשות להגנת מידע אישי בישראל, ותקרא להגברת האכיפה בסוגיות מאגרי המידע וכן מבקשת הוועדה לפעול לתיקוני חקיקה בנושא.

אכרם חסון: הוועדה תפנה לשר התקשורת ותקרא להנחות את כל חברות הסלולר להנגיש את כלל המידע והחוזים בכל השפות לאוכלוסייה זו.

אכרם חסון: כמו כן היא קוראת לשר התקשורת להנחות את חברות האשראי לפעול לבחינת ההתנהלות הבעייתית של עסק ותפעל לחובת נאמנות מול הלקוח.

אכרם חסון: הוועדה קוראת לרשות האכיפה והגבייה לפעול להנגשת המידע והסברתו לאוכלוסיית הקשישים בכל הקשור לזכויות רוכשים.

אכרם חסון: הוועדה קוראת לכלל הגורמים לפעול לסנכרון המידע הקיים, לייצור שולחן עגול שיאגד את כלל המידע, מה שדיברנו עכשיו, שכל המשרדים, כל אחד פועל באופן עצמאי ואף אחד לא יודע מה עושים האחרים, ודרכי הטיפול באוכלוסיית הקשישים.

אכרם חסון: הוועדה מודה לכל המשתתפים על תרומתם ואנחנו מתחייבים לקיים עוד דיון אם נצטרך.

אכרם חסון: תודה רבה לכולם.